Buhez ar Sent/1894/Mark, Avieler - Wikimammenn\nBuhez ar Sent/1894/Mark, Avieler\n◄ Fidel Mark, Avieler Klet ha Marsellin ►\nar pemped var ’nn ugent a viz ebrel\nAr zant-ma a ioa ganet er Judee euz a lignez Levi, hag a oue gounezet d’ar feiz goude m’oa pignet hor Zalver Jezuz-Krist enn env. Kredabl eo sant Per he-unan a reaz eur c’hristen anezhan; rak sant Per hen hanv « he Vab », hag her c’hasaz ganthan da Rom evit beza he zekretour. E Rom eo e skrivaz sant Mark he Aviel, evit ober plijadur d’ann dud fidel. Ar re-ma o doa c’hoant da gaout dre skrid ar pez o devoa klevet gant sant Per, ha sant Mark a verkaz ann traou-ze d’ezho enn eul levr. Al levr-ma a oue lennet goudeze enn iliz dre urs ann abostol.\nEtre daou, sant Per a guiteaz Rom evit mont da ober eur bale d’ann Azii, ha sant Mark, dioc’h he gostez, a skoaz etrezek ann Afrik. Prezeg a eure eno gant kalz a frouez epad daouzek vloaz. E kement leac’h ma tremene, ar baianed a vruzune ho-unan ho idolou, a bile ho guez sakr hag a zave aoteriou enn henor d’ar guir Doue. Erruout a reaz evelse enn Aleksandrii, ar gear-benn euz ann Ejipt hag ann eil gear euz ar bed.\nPa erruaz er gear-ze, sant Mark a ioa toull he votez, hag a roaz anezhi da zresa da eur c’here hanvet Anian. Hema en em c’hlazaz gant he vinaoued hag a laoskaz eur griadenn. « Aiou, va Doue ! » emezhan. Sant Mark a gemeraz tro ac’hano da zeski d’ezhan n’ez euz e guirionez nemed eunn Doue, evel en doa anzavet he-unan en he griadenn; rak n’en doa ket lavaret: « Aiou, va doueou! » mes : « Aiou, va Doue! » Goudeze e pareaz he zorn enn eur lakaat eunn tamm pri varnhan.\nDa genver ann deiz-ma e reer e peb leac’h eur prosesion solanel enn eur gana litaniou ann Holl Zent. Ar prosesion-ze, evel hini ar Rogasionou, a vez great evit diarbenn justis Doue, pellaat diouzomp he voaligner ha tenna he vennoz var madou ann douar.\nProsesion sant Mark, evel hini ar Rogasionou, a vez great e peb leac’h evit diarbenn justis Doue, pellaat diouzomp he voaligner ha tenna he vennoz var madou ann douar. Netra guell eta eget kemeret perz er prosesionou-ze. Ann nep ho heulio gant devosion ne gollo ket sur he amzer; rak obten a rai digant Doue a bep seurt grasou evit he ene, hag obten a c’hello ouspenn, mar ped a vir galoun, iec’hed evit he gorf, chans gant he loaned hag eost mad enn he zouarou. Pennou-tiegez divar ar meaz, it eta d’ar prosesionou-ze muia ma c’hellot, ha ma n’e ket eaz d’ehoc’h mont hoc’h-unan, kasit ato da vihana unan bennag euz ho ti.\nAdtapet diwar « https://br.wikisource.org/w/index.php?title=Buhez_ar_Sent/1894/Mark,_Avieler&oldid=23427 »\nKemmoù diwezhañ degaset d'ar bajenn-mañ d'an 3 Gou 2011, da 09:52.


Roazhon hag ar brezhoneg | Site de Rennes, Ville et Métropole\nAccueil › Politiques publiques › Culture, éducation & vie sociale › Rennes et le breton › Roazhon hag ar brezhoneg\nKêr-benn Breizh eo Roazhon met peseurt liammoù he deus skoulmet gant sevenadur Breizh ? Etre doujañs evit an hengoun sevenadurel kozh-douar hag an digoradur war ar bed hag ar vodernelezh, Roazhon zo e kroashent an identelezhioù breizhat.\nSkol Diwan gentañ ar veurgêr a oa bet krouet e 1978, e Ti-feurm an Harp. Abaoe ar mare-se eo deuet Roazhon da vezañ ar pol rannvroel brasañ ma vez kelennet brezhoneg. 700 bugel zo skoliataet en hentadoù divyezhek. E 2016 e vo diazezet ul lec’h kelenn nevez er C'hourrouz, evit stummañ brezhonegerien nevez, eus ar vagouri betek ar c’hlas etre 2 (KE2). « Ar pol Skol an Emsav a ginnig kentelioù noz ha stummadurioù hir d’an oadourien ha kalz en deus graet evit kas ar yezh war-raok, a anzav Glenn Jegou, kuzulier-kêr dileuriet evit ar re yaouank. War-dro 300 den zo o teskiñ brezhoneg gant ar pol-se. » Lusk a vez roet d’ar yezh ivez gant Ofis publik ar brezhoneg hag ur c’hursus klok evit deskiñ brezhoneg e Skol-veur Roazhon 2 (gwelet ar pennad sterniet).\nAr garta Ya d'ar brezhoneg\nE 2008, Kêr he doa lavaret ya d’ar brezhoneg p’he doa sinet ar garta Ya d’ar brezhoneg gant Ofis Publik ar Brezhoneg. Evel-se e oa bet anavezet ar politikerezh yezh he doa lakaet da vont en-dro meur a vloaz ’oa. Pal ar politikerezh-se eo sikour da lakaat ar brezhoneg war wel er vuhez pemdez.\nEn deiz hiziv ez a Kêr pelloc’h gant hec’h engouestl, ha sinet he deus al live 2 eus ar garta d’ar 4 a viz C’hwevrer 2014. Palioù uhel a glask tizhout, da skouer talvoudekaat ar glad en div yezh, derc’hel da staliañ plakennoù-straed divyezhek, hag ivez lakaat pennadoù brezhonek e kannadig kêr. Evit bezañ poellek e venn Kêr ober gant un doare hollek evit reiñ e blas d’ar brezhoneg e-barzh servijoù kêr hag e kêr, ha kadarnaat al labour eo krog d’ober abalamour da dalvoudekaat ar glad ha da virout anezhañ evit ar re all.\nKevredigezhioù sevenadurel a-leizh\nSkeudenn Bro Roazhon a ro lusk dezho. Gant an emglev sevenadurel-se e vez lakaet war wel startijenn sevenadur Breizh dre gevreañ 50 kevredigezh a vez degaset ur skoazell arc’hant dezho gant Kêr hag a labour war dachennoù a bep seurt : dañs, sonerezh, c’hoariva, kleweled pe sportoù ha c’hoarioù hengounel. Un emglev bev-birvidik zo ouzhpenn 4000 ezel ennañ. « Pa soñjer hiziv an deiz c’hoazh e sevenadur Breizh e soñjer er vuhez war ar maez, en un doare da welet ar folklor, a zispleg Glenn Jegou, zo ivez rener arzel Skeudenn. Unan eus neuzioù sevenadur Breizh eo, evel-just. Met Breizh zo aet war gêrelaat hag hor sevenadur ivez. Roazhon a ziskouez mat ez eus eus ur sevenadur breizhek giz ar c’hêrioù. »\nRoazhon a vod Bretoned a bep lec’h\nRoazhon zo un diazad labour, a zesach davetañ tud eus 5 departamant Breizh istorel abaoe meur a remziad. Gant he statud kêr ez eus kalz a startijenn gant ar brezhoneg ha sevenadur Breizh. Ar veurgêr zo ur c’hroashent m’en em gav ar Vretoned eus Breizh a-bezh. Tennañ a ra splet eus an dra brizius-se : « Pa vez komzet eus sevenadur Breizh e vez komzet eus un hêrezh boutin da virout, eme Ana Sohier, dilennadez UDB. Met n’eo ket techet Roazhon da genderc’hel hengoun sevenadurel Breizh hepken. Amañ eo bev sevenadur Breizh, oc’h emdreiñ emañ. En em veskañ a ra gant an holl sevenadurioù a lec’h all. »\nEmañ ar veurgêr o vevañ gant lusk an abadennoù breizhek : ar fest-noz bras-spontus Yaouank hag ar re a vez aozet e Sal ar Frankiz, an emgavioù e brezhoneg gant ar c’hoariva pe c’hoazh Gouel Breizh, Gouel Erwan. Kavout a reer levrioù embannet e brezhoneg er stal-levrioù « L'Encre de Bretagne », kaozeadennoù e brezhoneg, bev ha war ar prim, a vez aozet en tavarnioù evel e « Wesport Inn » pe evel e « Ty Anna Tavarn ». E Roazhon e c’hall al lennerien, ar selaouerien hag ar bellarvesterien bezañ kelaouet e brezhoneg. France 3 Breizh, TV Roazhon ha France Bleu Arvorig 35 a ginnig abadennoù e brezhoneg.\nRoazhon 2, lusket lañs nevez ar brezhoneg ganti\nHerve ar Bihan zo rener ar rann brezhoneg-keltiek e Skol-veur Roazhon 2. Pennad-kaoz.\nPenaos he deus degaset ar Skol-veur he lod da lusk ar brezhoneg ?\nEn XIXvet kantved e krogas istor an hentad brezhoneg er skol-veur : kentelioù keltieg a veze kinniget e Roazhon. E dibenn ar c’hantved-se e voe krouet ur gador-gelenn geltieg ha roet e voe enni ar gentel vrezhoneg kentañ. E dibenn ar bloavezhioù 1960 o doa daou skolveuriad, Leon Fleuriot hag ar yezhoniour Pêr Denez ur pikol labour evit kas ar yezh war-raok. Frammet o doa ar rann hag a zechase kalz a dud daveti, gant kentelioù hag un enklask bev-buhezek. Dedennet e oant gant amzer-da-zont ar yezh ha broudañ a raent ar studierien da vont da zastum ar brezhoneg gant ar vrezhonenegerien ha da ober o mad eus an danvez-se. Da c’houde, er bloavezhioù 1980, e oa bet krouet un aotreegezh brezhoneg hag ur C’hapes. Estreget Roazhon 2 n’eus lec'h ebet e Breizh ma c’haller studiañ ar yezh en ur c’hursus klok, betek an doktorelezh. Ouzhpenn 200 studier zo enskrivet en hentad hiziv an deiz.\nHag al lusk-se zo anezhañ hiziv an deiz c’hoazh ?\nUn toullad mat eus hor studierien a zeu eus Penn-ar-Bed, ma c’hallfent ober o studioù-skolveuriek war ar brezhoneg.\nKement a startijenn zo amañ ma kav gwelloc’h d’ar studierien dont da Roazhon. Kêr a zesach kalz ar vrezhonegerien daveti gant he c’hevredigezhioù a ya d’ober un douar strujus hag ul lec’h emgavioù evit an holl remziadoù. Roazhoniz divoneerien hag ar studierien gantreidi zo div gumuniezh a vag hag a ro lusk an eil re d’ar re all. Amañ n’eo ket enket ar studierien vrezhonegerien warno o-unan. Unan eus o dibarderioù eo o engouestl mat gant Erasmus. Mont a reont da Iwerzhon, Kembre, Galiza pe da Su Eukadi. Pa gomzont e tremenont eus ar brezhoneg d’ar galleg er memes frazenn. Brav int en o ruskenn.\n15 000 den a gomz brezhoneg e Meurgêr Roazhon (hervez priziadur Ofis publik ar brezhoneg) ;\n1 450 den o teskiñ brezhoneg, en o zouez 450 studier ha 700 skoliad en hentadoù divyezhek ;\n50 kevredigezh sevenadurel breizhek a vod enno 4000 ezel en tolpad-kêrioù ;\n12 000 festivalour a ya bep bloaz d’ar fest-noz vras Yaouank.\nAr garta Ya d'ar brezhoneg[pdf - 550.39 kb]


An Huñvre Dihun - Pennad 3\nNa perak eo bet lazhet ha muntret ken euzhus-se? Gant ar strafuilh e kouezh ma fenn hep nerzh etre ma daouarn. Piv eo an den didruez-se? Kaer em eus ober goulennoù ouzhin-me ma-unan ne zeu diskoulm ebet. Gant an holl drubuilhoù-se eo rivet ma izili, evel seizet, kropet. N'eo ket ar gwad ennon evit redek ken, evit ober tro ma c'horf hep mont yen, sklaset. Bep un tammig avat e tomma ma c'halon en-dro pa soñjan er mareoù ken kaer hon eus bevet asambles. Hi, Mawaime hag a oa ken prim ha lemm he spered! D'ar c'hentañ gwel anezhi e verze an holl e oa ur plac'h diskoelf abalamour d'he respontoù trumm ha birvidik hag a stanke meur a c'henoù re frank. Mistr e oa he c'horf, kroc'henet dous e-giz ar seiz. Setu penaos em boa gwelet anezhi evit ar wech kentañ. Soñj mat am eus c'hoazh eus an devezh-se pe gentoc'h eus an nozvezh-se. En un davarn 'giz Iwerzhon e oa, e-lec'h ma vouboue drant ar sonerezh dre ar c'harter, mesket gant yudadennoù an avelioù dirollet. Yaouankik-flamm e oamp d'ar c'houlz-se rak studierezed e oamp e Skol-Veur an Arzoù e Kemper. Tro am boa bet d'he gwelet c'hoazh e trepasioù hir ha teñval ar skol met ar wech kentañ e oa din kaozeal ganti, en nozvezh-se. Diouzhtu e oa aet ar gaoz war soñjennoù prederourien ar c'hantvedoù diwezhañ. Ken aes ha tra e tispakas Mawaime he buhez din hag e lavaras sklaer ha splann he soñjoù, hep chom da dortal. Digor e oa he spered dre m'he doa bevet daou stumm da soñjal. E Mec'hiko e oa ganet hag eno he doa gouzañvet e-pad he yaouankiz, buhez labourerien-douar ar Chiapas. Kontañ a rae din kement darvoud a c'hoarveze en he c'hêriadennig kollet er c'hoadoù trovanel p'en em gave ganti keleier eus du-hont. Brav e seblante ar vro pa groge Mawaime da zisplegañ he doare din dre ar munudoù, daoust d'an diaes ma veze din he c'hompren da vat a-wechoù, ken buan e veze fromet pa gomze diwar-benn he bro.\nDedennet e oa gant an arzoù hengounel hag un dezenn e oa e soñj sevel a-raok dibenn ar bloavezhiad-studi. Plijout a rae dezhi ivez liverien an amzer a vremañ, Juan Miró dreist-holl, a voe prenet meur a levr ganti diwar e benn.\nDaoust ma veze dedennus selaou anezhi o komz, e soñjen atav penaos e veze gant an dud all. Ha gwarizius e oan? Ne oan ket koulskoude, met aon a zeue din e tigorfe he c'halon da n'eus forzh piv. N'eus forzh peseurt paotr a vefe aet daveti, ha setu dres ar pezh a c'hoarveze peurliesañ. Ne c'hellan ket derc'hel soñj eus o anvioù holl, nag eus o dremmoù zoken. Ur plac'h koant e oa ivez. Na pegen lirzhin e oa gant he mousc'hoarzh kaer bepred war he dremm. Alies e welen anezhi evel-se pa'z aemp da riboulat en tavarnioù diouzh an noz.\nNe ouezan ket perak e teu an holl eñvorioù-se em fenn, an holl vareoù brav. Hag e soñjan ne c'hellin ket bevañ hepti, hep he mignoniezh, hep he bezañs, hep he levenez ...\nHa redek a ra ma daoulagad war pennad ar gazetenn a-benn gouzout pegoulz e vo an interamant. Ne gavan ket, met sur a-walc'h e vo da deir eur e iliz Santez Elena. Ma mantell ha ma manegoù a gemeran hag ez an dre ar straedoù war ma fouez, sioulik, ma soñjoù o nijal er goullo, en dic'hoanag. Treiñ a ra skeudennoù em fenn, skeudennoù eus Mawaime... Ha treiñ a rafen da sot hepti ?\nTostoc'h-tostañ emaon d'an iliz. Ne vezan ket gwall droet bepred gant ar relijion-se a zo bet plantet kement a reuz en hec'h anv gwechennoù, em bro, hag e hini Mawaime.\nDale 'zo ganin, ha setu a-greiz-holl ur pezh mell dor goad da virout ouzhin da vont pelloc'h. Daoust ha nerzh a-walc'h am bo da zigeriñ anezhi? Ken gwan en em santan, ken kizidik. Ha pa'm befe an nerzh d'hen ober, ha gouest e vin da sevel ma fenn ha da c'houzañv selloù mignoned Mawaime? ... Re Gilian dreist-holl. A-benn gwashaat pep tra, e klevan un draskadenn spontus a-daol trumm. Me an hini eo! Me 'm eus lakaet an oferenn da ehanañ en ur zigeriñ ar gozh dor vrein-mañ! Hag an holl o sellet ouzhin. Met diseblant eo o selloù, re drubuilhet evit diwall ouzh ur seurt darvoud. Kilian ken a chom da sellet ouzhin, e zaoulagad leun a zaeroù, feson warnañ da vezañ dic'hoanaget. Paourkaezh Kilian! Em sav e choman e foñs an iliz e-pad ur frapad, kuit da zirenkañ an dud. Da welout Mawaime an hini on deuet, ur wech c'hoazh... Tostaat a ran goustad ouzh an arched e penn an alez: digor eo evit c'hoazh. Alvaonet, souezhet-mik e choman, neket o welet Mawaime, met o welet ne ra netra din gwelet anezhi marv. N'eo ket posubl d'an tamm kig gwenn-se bezañ ma Mawaime garet!\nNe c'hellan ket chom hep sellet ouzh Kilian. Morse n'he doa Mawaime karet ur paotr kement. Goude bezañ bet ur sizhunvezh gantañ e oa deuet da vezañ ur plac'h siriusoc'h, dedennet muioc'h gant ar pezh a oa tro-dro dezhi, ar pezh a vroudas anezhi da zigeriñ ur stal binvioù evit livañ. Dre ma anaveze ur bern tud troet gant al livañ ez eas mat ar stal en-dro kerkent ha digoret. Met er gêr e oa disheñvel: abaoe bloaz edo Mawaime ha Kilian o chom asambles pa grogas an traoù. Un nozvezh e tistroas Kilian d'ar gêr, izel e benn: e labour en doa kollet. Pa glaskas Mawaime frealziñ anezhañ, e voe bountet gant Kilian war al leur. Antronoz e teuas Mawaime da'm c'haout, ha strafuilhet-holl e oan bet o welet he stad vantrus: bloñsoù e pep lec'h! Ne oa ket bet Mawaime evit krompren petra 'oa peg ennañ pa oa aet da skeiñ ganti a-greiz-holl, pa 'z ae ken mat an traoù etrezo. Ar gwashañ eo na baouezas ket Kilian da vezañ feuls, ha bep tro e teue Mawaime da'm c'haout, da lavaret eo un div wech bennak bep sizhun, da nebeutañ. Evel just 'm boa klasket lakaat anezhi da guitaat anezhañ met bep tro e responte din e kare re anezhañ, he doa aon ober droug dezhañ, hag evel-henn hag evel-hont...E-pad meur a vizvezh o doa dalc'het da vevañ en doare-se.\nSetu echu an oferenn. Ne verzan ket emañ an holl o kuitaat an iliz, ha me kollet em soñjoù. Pa zeuan ennon ma-unan en-dro eo tost goullo ar sal. Mont a ran neuze war-zu ar vered. Gwigourat a ra an nor merglet war he mudurunoù. Stouet ma fenn ganin ez an war-raok da heul ar re all, ma zreid o ruzañ an eil war-lerc'h egile war grouan an alez, evel ur robot.\nUr wech erru er-maez, n'on ket evit dispegañ ma selloù diouzh Kilian, ur wech ouzhpenn. Ha me kollet em rambreadennoù adarre. A-benn ar fin ne oa ket echuet re fall an istor dre m'en doa kavet Kilian un dudi nevez: sikour Indianed Amerika. E amzer a dremene o labourat a youl vat evit ur gevredigezh a rae war-dro ospitalioù ha skolioù eno, setu ma oa gwellaet pep tra etrezañ ha Mawaime.\nNag a hast am eus e echufe al lid hir ha poanius-mañ. Un nebeud tud a zo aet kuit c'hoazh met dre ma anavezan an darn vrasañ eus ar re a zo chomet e kavan gwelloc'h gortoz ar fin. Ah! Setu Kilian o vont; marteze e c'hellin ober eveltañ? A-raok skeiñ sag ar gêr avat, ez in da gomz gant ar paourkaezh Kilian memes tra. Sur a-walc'h en em sant e-unanik ha glac'haret.\n« Demat Kilian ... »\n« Demat. »\nNe seblant ket bezañ gwall blijet gant ar gaoz. Gwelloc'h ganin e laoskel e-unan, ezhomm soñjal en deus ar paotr, sur a-walc'h.\n« Ma, ma fell dit komz gant unan bennak e c'helli pellgomz din atav, mat eo? »\nRespont ebet. Ne glev ket ac'hanon moarvat. Gwir eo e vez ezhomm bezañ an- unan a-benn soñjal pa vez darvoudoù a-seurt-se. Me ivez 'm eus c'hoant bezañ sioul. Mont a rin d'ober un tamm tro war vord ar mor. Ur banne aer fresk a raio vad din.\n- Da heul : Pennad 4 -


Accueil / À la Une / Kadarnaet eo kresk ar mizoù enskrivañ evit an estrañjourien er skolioù-meur gall\nMaxime TOUZE 5 juillet 2020\nReuz a oa dibaoe miz Du 2018 pa oa bet divizet gant ar gouarnamant kreskiñ mizoù enskrivañ ar studierien estren a-vaez Unvaniezh Europa. Diouzhtu e voe bet sindikadoù studierien o klemm a-enep an dra-se, met kelennerien ivez hag a-wechoù renerien skolioù-meur zoken. E miz Here paseet e voe kadarnaet koulskoude gant Kuzul ar Vonreizh ar fed e vez digoust an Deskadurezh uhel publik. Met ar C’huzul-Stad en doa kadarnaet d’ar Merc’her 1añ a viz Gouere ar c’hresk-se.\nHiziviken e vo un diforc’h bras etre ar studierien eus Kumuniezh Europa hag ar re eus an diavaez evit paeañ o mizoù. Etre 2 770 € evit un aotreegezh ha 3 770 € evit ur mestroniezh e vo bremañ evit ar re eus an diavaez pa goust etre 170 ha 243 € evit an Europeaned.\nNe oa bet nemet c’hwec’h skol-veur o doa divizet lakaet e plas ar mizoù-se en distro-skol diwezhañ. Ne fell ket d’an darn vrasañ lakaat da dalvezout ar mizoù gant an aon koll studierien. Met sañset e ranko an holl o lakaat da dalvezout adalek miz Gwengolo.\nEvit ar sindikadoù studierien ez eus div gudenn vras a-ziwar diviz ar gouarnamant. Da gentañ e vo graet un diforc’h ma n’eo ket un disparti etre ar studierien hag e vo diaesoc’h c’hoazh evit an estrañjourien da baeañ o mizoù ha da studiañ en ur mod aketus. Unan eus arguzennoù ar gouarnamant a oa e vez roet yalc’hadoù d’ar studierien evit kempouezañ ar c’hresk, met e gwirionez n’eus nemet 27 % eus ar studierien o deus ar gwir da chom hep paeañ ul lodenn pe ar mizoù penn-da-benn. Hag an eil kudenn eo e c’hallfe bezañ ledanaet ar sistem-se d’an holl studierien, eus Frañs pe eus an estrenvro. Evit justifiañ ar c’hresk-se en deus lâret ar C’huzul-Stad e vefe reizh ma vefe paeet ur sammad dister gant ar studierien diouzh koust gwir ar studioù a vez graet ganto. An dalc’h eo ne vez ket termenet resis ar pezh a dalvez “dister”. Mélanie Luce eus Unef : “Sklaer eo an ali roet gant ar C’huzul-Stad, ur sammad dister a ranko bezañ paeet gant an holl studierien. Soñjal a ra deomp e rankfe paeañ ar Frañsizien betek 4 000 € ar bloaz evit heuliañ studioù er skolioù-meur. Gant-se e vefe lakaet diaes ur yoc’h a studierien. Ma ’mije da baeañ 4 000 € evit ar pezh a ran bremañ e rankjen paouez peogwir n’em bije ket ar peadra.”\nMet peadra da entanañ ar skolioù-meur en distro-skol a zeu ?\nPartager la publication "Kadarnaet eo kresk ar mizoù enskrivañ evit an estrañjourien er skolioù-meur gall"\nétudiants Skolioù-meur studierien unef Universités\t2020-07-05


Brezel Dek Vloaz - Wikipedia\nBrezel Dek Vloaz\nAr Brezel Dek Vloaz (e spagnoleg e vez laret Guerra de los Diez Años) zo c'hoarvezet e Kuba en XIXvet kantved, adalek 1868 betek 1878, etre Spagn hag emsavidi Kuba a venne kaout o dizalc'hted, evel broioù Kreisteizamerika en o raok, hag a c'hwitas war o zaol.\n3 Stad an enezenn\nE miz Gouhere 1867 e oa bet krouet Poellgor Dispac'hel Bayamo gant ur perc'henn pinvidik Francisco Vicente Aguilera. Kreskiñ a reas an emsav en Oriente, ha dreist-holl Manzanillo ma oa Carlos Manuel de Céspedes e penn ar jeu. Eus Bayamo e oa Céspedes, perc'henn ur vilin-sukr e oa, anvet ‘’’La Demajagua’’’. Evit e lakaat da blegañ e voe harzet e vab Oscar gant ar Spagnoled. Nac'h a reas Céspedes plegañ ha lazhet e voe Oscar. \nD'an 10 a viz Here 1868 e voe embannet gant Céspedes, en e berc'henniezh anvet La Demajagua, e reter ar vro, ha gant perc'henned milinoù-sukr all eveltañ, e oa dizalc'h Kuba, dieub o sklaved: hennezh eo ar Grito de Yara. Hag int da sevel un arme. siwazh, ne voe ket harpet ar grito de Yara gant perc'henned ar c'hornôg, a oa kalz pinvidikoc'h. Ar gostezenn a-du gant ar Spagnoled a oa prest d'en em gannañ, a-enep an emsavidi evel-just, met ivez a-enep dileuridi ar gouarnamant spagnol a felle dezho ober tammoù kemmoù, da-heul dispac'h 1868, en enezenn.\nNeuze e krogas ar c'hentañ brezel evit dizalc'hted Kuba. An eil, a reer ar Brezel Bihan anezhañ, a voe e (1879-1880), an trede (1895-1898) a reer Brezel Dizalc'hlted Kuba anezhañ, hag an tri miz diwezhañ a vez graet ar Brezel etre Spagn hag Amerika.\nDaoust da skoazell Stadoù-Unanet Amerika, d'al listri stadunanat karget a armoù hag a soudarded (darn anezho bet oc'h en em gannañ e Brezel Diabarzh ar Stadoù-Unanet e voe trec'h ar Spagnoled goude ur brezel hir, kriz ha gwadek.\nSpontus e voe ar brezel hir-se evit tud Kuba. 300 000 den a voe lazhet, distrujet e voe gounezerezh ar sukr hag ar greanterezh savet warnañ. Daoust da se en em savo pobl Kuba adarre betek kaout an dizalc'hted e 1902. E-tu ar Spagnoled ivez e voe kalz a dud lazhet.\nEchuiñ a reas gant emglev Zanjón d'an 10 a viz C'hwevrer 1878, ha tapet e voe un tamm emrenerez, diskaret ar sklavelezh en 1880 (met en 1886 hepken er fedoù), ar parded etre tud du ha gwenn embannet e 1893. Diwar an emglev-se e voe gwelet ar c'hentañ strolladoù politikel o vleuniañ.\nNe voe ket kaset da benn ar c'hemmoù prometet war-lerc'h ar brezel, ma voe un emsavadeg all Brezel Dizalc'hted Kuba.\nStad an enezennAozañ\nAr Spagnoled a yae d'ober 8% eus ar boblañs a berc'henne tremen 90% eus pinvidigezh ar vro. Gwir politikel ebet n'o doa tud ar vro, ma save bec'h bep an amzer, e reter an eneznn dreist-holl. \n↑ Navarro, José Cantón: History of Cuba, Havana, Cuba, 1998, p. 43-44\n↑ Navarro, José Cantón: History of Cuba, Havana, Cuba, 1998, p. 43\nAdtapet diwar « https://br.wikipedia.org/w/index.php?title=Brezel_Dek_Vloaz&oldid=1588611 »\nDernière modification le 21 Eos 2014, à 23:10\nKemmoù diwezhañ degaset d'ar bajenn-mañ d'an 21 Eos 2014, da 23:10.


Ganet e oa Jules Vallès d’an 11 a viz Even 1832 e Le Puy-en-Velay e kreisteiz Alvern.\nE dad, Jean-Louis Vallez a oa mestr-studi e Skolaj Roueel Le Puy, hag e vamm, Julie Pascal a oa merc’h peizanted paour. Seizh bugel o deus bet, hogen pemp anezho a varvas en o c’hentañ bloavezh. Jules Vallès a oa trede bugel ar familh. Ur c’hoar en deus bet da c’houde, Marie-Louise, bet ganet e 1835 ha troet da sod e 1853. Eus 1837 da 1839 e vev ar familh Vallez en dienez. O chom emañ en ul lojeiz lous-teil. E 1839 ez a Jules da skolaj ar Puy; eno e c'houzañv dre ma oa mab d'ar mestr-studi. E-kerzh ar bloavezhioù diaes-se n'en doa ken plijadur nemet o vont war ar maez e tiez e eontred, labourerien-douar e Farreyrolles, Chaudeyrolles ha Vourzac. E 1840 e voe anvet e dad da gelenner e Skolaj Roueel Saint-Etienne : dilojañ a ra ar familh. Jules en deus barregezhioù er skol, en danvezioù klasel, hogen ret eo dezhañ gouzañv feulster e dud hag e gelennerien. E 1846 ez eo anvet Jean-Louis Vallez da gelenner e Naoned ha dilojañ a ra ar familh adarre. E 1848 ez eo entanet spered Julig gant an Emsav. Lakaat a ra e gamaladed yaouank da vouezhiañ mennadoù dispac’hel a-enep an Urzh hag ar Vachelouriezh. Kaset eo Vallès da Bariz d’an hevelep mare. Eno e heul kentelioù al lise Bonaparte. Studiañ a ra fall, hogen en em dommañ muioc’h-choazh ouzh ar politikerezh. E 1849 e tistro da Naoned ha c’hwitout a ra e vachelouriezh, c’hwitout a ra adarre ur bloaz diwezhatoc’h ; n’eo nemet e 1852 e tapo e Vachelouriezh.\nE 1851 eo tenn-tre an aergelc’h etre e dud. Distreiñ a ra Vallès da Bariz. Daremprediñ a ra al levraouegoù e-leizh hag heuliañ a ra kentelioù Michelet, istorour meur troet war-du an Dispac’h. Mignon-tre e teu da vezañ gant Ranc, Arnoult, Castagnary ha Chassin. E miz Meurzh e aoz ur vanifestadeg a-enep serridigezh kentelioù Michelet.\nPa ra Napoleon III e daol-stad, d’an 2 a viz Kerzu, ez eas Vallès hag e vignoned d’en em gannañ war ar bardelloù. Galvet eo en-dro d’an Naoned gant e dad ha bac’het e vez gantañ e ti ar re sod a-benn chom hep kaout kudennoù. Dieubet eo gant mignoned e miz Meurzh 1852, 4 miz e chomas eno. E 1853 e kemer perzh Vallès hag e vignoned e gwall-daol an Opéra-Comique, a-enep an Impalaer. Toullbac’het eo e Mazas e-pad ur miz. Emañ Vallès o studiañ war ar Gwir, hogen n’ez ae ket alies d’ar c’hentelioù ha c’hwitout a ra e arnodennoù. Kregiñ a ra neuze evitañ ur vuhez kantreer ha straner reuzeudik. Resevout a ra nebeut-tre a arc’hant eus perzh e dad. Bevañ a ra en ur gambrig. Gounnez a ra un tammig arc’hant o skrivañ e kazetennoù hag o klask skouerioù evit geriadurioù. Naon-du a voe gantañ d’ar mare-se. Rannañ a reas e gambr gant e vignon bras Poupart-Davyl, hogen jeu a teui etrezo betek mont d’en em gannañ d’ar bistolenn e 1856 : gloazet-bras e voe Poupart-Davyl gant Vallès.\nMervel a ra e dad e miz Ebrel 1857. Daoust d’an disemglev a oa etrezo, e voe fromet-tre Vallès gant e varv.\nE 1857 e embannas Jules Vallès L’Argent, hep e sinañ. Al levr-se a dag ar sistem kevalaour. Embann a reas ivez un nebeut pennadoù er gazetenn Le Présent. Adalek 1858 e kemeras perzh Vallès e La Chronique parisienne, kazetennn Rochefort hag er Figaro : sed aze penn-kentañ e labour kazetenner. Eus 1860 betek 1862 e labouro Vallès e ti-kêr Vaugirard, ha kenderc’hel a reas da embann pennadoù e Le Temps, Le Figaro ha Le Boulevard.\nEr bloavezh-skol -1863 ez eas Vallès da labourat evel kasour en ur skolaj e Caen. Kuitaet en doa Pariz kement a zleoù en doa. Distreiñ a reas da Bariz ur bloaz da c’houde hag adkregiñ gant e labour e ti-kêr Vaugirard. Kenderc’hel a ra ivez da skrivañ pennadoù ha danevelloù e meur a gazetenn. Ur brezegenn a reas diwar-benn Balzac hag a reas kalz berzh, met tennet e voe e labour en ti-kêr digantañ en abeg d’e brezegenn. Embann a reas Vallès ul levr all : Les Réfractaires hag a reas berzh. E 1867 e teu Vallès da vezañ pennskrivagner ar gazetenn La Rue. E 1868 e skriv ur pennad anvet « Cochons vendus ». Kastizet e vo perc’henn ar gazetenn ha difennet eo embann anezhi. Un nebeut pennadoù e Le Globe a gaso anezhañ dirak ar barner : disoc’h, ur miz toull-bac’h e Sainte-Pélagie.\nE-pad an amzer-se e skriv Journal de Sainte-Pélagie. Goude e dieubidigezh e sav ar gazetenn Le Peuple hag a bado ur miz hepken, Le Réfractaire ne bado nemet teir niverenn. Goude-se e skriv Vallès e Le Corsaire, kazetenn Richardet. Kas a ra Le testament d’un blagueur, – stumm kentañ buhez Jacques Vingtras hag a zeuio da vezañ L’enfant da c’houde – da gazetenn André Gill.\nE miz Mae 1869 en em ginnig Vallès en dilennadegoù lezennel en VIIIvet kelc’hiad-votiñ. En em lakaat a ra da « gannad ar re baour » gant an arouez sokialour-dispac’hour. Ne dapo nemet un nebeut kantadoù a vouezhioù. E 1870 e kenlabour Vallès da La Marseillaise, kazetenn Rochefort hag adkrouiñ a ra La Rue. Heuget eo Vallès gant ar brezel, ne c’hell ket gouzañv ar soudardelezh hag ar vroadelouriezh. Manifestiñ a ra evit ar peoc’h. Goude emgann Sedan ha disklêriadur ar Republik e kemer perzh Vallès e manifestadegoù an tu-kleiz pellañ. Aozañ a reas ar c’hleub Favié. E-pad ar Sez e voe e-penn ur bagad eus ar Gward Vroadel. Kemer a reas perzh e emsavadeg an 31 a viz Here ha tapout a reas evit un nozvezh ti-kêr La Villette. D’ar 7 a viz Genver 1871 e kemer perzh Vallès da skridaozadenn ar Skritell Ruz (L’Affiche rouge). D’an 22 a viz Genver e sav ur gazetenn nevez: Le Cri du Peuple hag a vo difennet pa voe barnet Vallès evit emsavadeg an 31 a viz Here. Emsavadeg an 18 a viz Meurzh a nulaas ar c’hastiz hag adkregiñ a reas Vallès da embann e gazetenn. Dilennet e voe Vallès ezel eus ar Gomun er XVvet karter. Sinañ a reas manifesto ar bihan-niver a-enep ar C’homite de Salut Public. Stourm a reas betek-penn war ar bardelloù. Pa voe tapet Pariz en-dro gant ar Versailhiz e tec’has kuit gwisket gant dilhad ar Versailhiz. Fuzuilhet e voe gant ar Versailhiz daou zen hag a denne dezhañ. Ar c’helaouennoù versailhiz a dag Vallès gant kounnar. Mont a ra Vallès da guzhat e ti mignoned, a-raok tizhout Belgia e miz Gwengolo. E 1872 e varv e vamm, ar pezh a lak anezhañ trist.\nD’ar 4 a viz Gouere e voe kondaonet Vallès d’ar marv dre zesfailh. E fin ar bloaz ez eas da Vro-Suis e-lec’h ma skrivas ur pezh-c’hoari anvet La Commune de Paris. E 1873 en em stalias e Londrez. E 1874 « La Société des gens de lettres » a denn Vallès diouzh o listenn. Feuket-kenañ e voe gant an darvoud-se. E 1875 en deus Vallès ur verc’h gant ur skolaerez eus Londrez. Mervel a reas e verc’h er memes bloavezh : trist-meurbed eo Vallès. Skrivañ a reas kalz d’e vignon Hector Malot. En ul lizher e lavar dezhañ : « Je me sens vieillir sans une clarté dans l’hiver de ma vie». Bevañ a raio Vallès buhez trist un harluad, e blijadur nemeti o vezañ lenn er British Museum. Skrivañ a reas pennadoù er gazetenn L’Evénement, e Le Réveil, e La Marseillaise hag e Le Voltaire. Eus ar 25 a viz Even d’an 3 a viz Eost 1878 e asant Le Siècle embann Jacques Vingtras e bennadoù. Difenn a ra Zola hag a oa taget gant skrivagnerien all. E 1879 e embann Vallès Mémoires d’un révolté dindan anv pluenn Jean La Rue, e kelaouenn solkialour Sigismond Lacroix, La Révolution française. Ar romant-kazetenn-se a zeuio da vezañ Le bachelier. Embann a raio da c’houde Le Candidant des pauvres, heuliad Mémoires d’un révolté, er gelaouenn Le Journal à un sou. Embannet eo e levr Les enfants du peuple, dastummad pennadoù bet embannet etre 1867 ha 1870. Embann a reas ivez L’enfant, sinet dindan anv pluenn Jean La Rue, hag a zo kentañ levrenn e drilogiezh buhez. E 1880 e tistro da Vro-C’hall, goude an Distaoliadeg bet mouezhiet d’a 10 a viz Gouere. Kenlabourat a ra gant ar c’hazetennoù Le Voltaire ha La Vie moderne hag embannet eo Les blouses e La Justice, kelaouenn Clemenceau. E Brussel e kej Vallès gant Sévérine hag a vo e sekretourez. Kenlabour a reas c’hoazh gant kalz kelaouennoù disheñvel ha distreiñ a reas da lec’hioù e vugaleaj en Alvern hag en Naoned.\nAdtapet diwar « https://br.wikipedia.org/w/index.php?title=Jules_Vallès&oldid=1995310 »\nKemmoù diwezhañ degaset d'ar bajenn-mañ d'an 25 Mae 2022, da 18:26.


Accueil » Danevelloù a Vreizh\nUn deiz e tegouezhas gant dor ur vereri a en em gave war lez ar c’hoadoù bras Pempont. D’ar mare-se (mil vloaz zo pe war-dro), ez oa ouzhpenn ugent parrez m’en em astenne warno ar c’hoadoù-se. O vezañ m’en devoa naon, Peronig a dostaas, hag ar vererez a roas dezhañ peadra da zebriñ.\nE-pad ma tebre, ur marc’heg a erruas hag a c’houlennas, digant ar vererez, dre be hent e c’hellfed mont da gastell Kerglaz.\n– Emaoc’h o vont di, neuze ? Va Doue !\n– Ya, sur, ha bale a ran, noz-deiz, tri miz zo, d’en em gaout amañ.\n– Ha petra a fell deoc’h kerc’hat e kastell Kerglaz ?\n– Dont a ran da glask ar vasin aour hag ar goaf diamant.\n– Ha bras eo ’ta, talvoudegezh an traoù-se, eme Beronig, c’hoant start gantañ her gouzout.\n– Dispar eo o zalvoudegezh. Neb a ev gant ar vasin aour en em gav pare klok diouzh kleñvedoù a bep seurt ; ar goaf diamant, avat, a dorr hag a lazh kement a zo stoket gantañ.\n– Ha da biv eo an traoù estlammus-se ?\n– D’ur c’helc’hier o chom e Kerglaz hag a vez graet Rojear anezhañ. Mont a ran di da stourm outañ, ha fiziañs am eus da vezañ trec’h dezhañ gant kelennoù lean ar Blaoued.\n– Ha petra en deus lavaret al lean deoc’h ?\n– Treuziñ a rankan, da gentañ, ar c’hoad strobinellus. Kement hini a zo aet ennañ, em raok, a varvas eno gant ar skuizhder hag an naon. Mar gellan e dreuziñ, en em gaout a rin gant ur c’hornandon a zoug ur c’hleze a dan a laka pep tra stoket gantañ da vont e ludu. Chom a ra e-kichen ur wezenn avaloù ma tlein kemeret un aval diouti. Goude-se e kavin ar vleunienn a c’hoarzh, m’emañ oc’h he diwall ul leon, e voueñ graet gant naered wiber. Kutuilh a rankin ar vleunienn. Goude e tremenin dre lagenn an dragoned, ha dre draonienn ar plijadurezhioù, hep chom enni. Degouezhout a rin, neuze, gant ur stêr n’eo, enni, nemet ur gwez. Eno en em gavo un itron, du he gwiskamantoù. He c’hemeret a rin a-dreñv va c’hein, war varc’h, ha deskiñ a rin, diganti, un tu pe du da ober va zaol.\nAn diavaeziad a lekeas e varc’h da c’haloupat hag a yeas don er choadoù.\nPeronig a chome da soñjal. En un taol e klevas trouz kezeg o kerzhet a-zoug o c’hamm hag e welas Rojear, ar c’helc’hier, o tont, ar vasin aour a-istribilh ouzh e c’houzoug, ar goaf diamant en e zorn. Azezet oa war e gazeg, un ebeul unnek miz war he lerc’h.\nPeronig spontet a yeas a guzh. Rojear a dremenas hep her gwelet hag e kendalc’has gant e hent.\nHa bemdez marc’heien a felle dezho ober an taol-kaer, met hini anezho ne zeue en-dro.\nPep gwech ma selle Peronig ouzh al langouineg o tremen, pep gwech ar c’hoant da gaout ar goaf diamant hag ar vasin aour a save, kreñvoc’h-kreñvañ, en e galon.\nUn deiz m’edo Peronig o foetañ bro, dre voaz, e welas un den, gwenn e varv, o chom a za war lez ar c’hoadoù. Heñvel-poch e oa ouzh Rojear. Peronig, kuzhet a-dreñv ur wezenn, a sell pizh outañ.\nKlevet a reas e oa, hep mar ebet, an hini kozh-mañ, breur d’al langouineg.\nAn den gwenn erc’h e varv, a reas ur c’helc’h er boultrenn, o lavaret, a vouezh izel, komzoù desket d’ar sorserien gant an diaoul. Ha goude e lavaras, kreñv e vouezh.\nEbeul dishual, digabestr\nDeuit buan, me a zo prest\nAr marc’h bihan a zeuas, raktal.\nStagañ ’reas an den kozh ur c’habestr outañ, ha pignat war e gein, ha mont kuit er c’hoadoù.\nPeronig a ouie bremañ e tlee, da gentañ holl, evit mont da Gerglaz, pignat war gein an ebeul ma veze an hent anavezet mat gantañ. Ne ouie ket, avat, ober ar c’helc’h na lavaret ar c’homzoù :\nSoñjal a reas pell, pell.\nEz en em laka neuze da aozañ pep tra.\nKemeret a ra, da gentañ, ur c’habestr hag ul lindag da bakañ laboused, soubet mat e reun en dour benniget.\nKemeret a ra ur chapeled, ur sutell skav, un tamm bara frotet gant kignen. Teurel a ra ar pezh a chome eus e vara, a dammouigoù, war an hent ma’z a gantañ, bemdez, al langouineg.\nHag e chom o c’hortoz.\nA-benn ur pennadig, Rojear a zeu war e gazeg, an ebeul ouzh he heuliañ, pell diouzi, peogwir e chom da zebriñ an tammouigoù bara.\nBremañ an ebeul en em gav e-unan, Rojear a zo aet kuit pell.\nTostaat a ra gouestad neuze, Peronig, ha stagañ ar c’habestr outañ, ha pignat war e gein, hag i o daou er c’hoadoù don.\nPeronig a gren gant ar spont ; a-wechoù un islonk euzhus a zigor dirak an ebeul ; a-wechoù pikoloù mein en em zistag diwar laez, evel pa vent o kouezhañ warnañ ; a-wechoù ar gwez en em laka da zeviñ. Mat ; kement-se holl n’eo ken tra nemet troidelloù ar c’helc’hier, hag an ebeulig en em gav, bremañ, gant ur gompezenn.\nBez ez eus, en he c’hreiz, ur wezenn avaloù leun a frouezh ma chom dirazi ar c’hornandon e gleze en e zorn.\n’Dal ma wel Peronig, e laosk ur griadenn spontus, o sevel e gleze. Peronig a denn e voned hag a lavar dezhañ, ken dinec’h ha tra :\nChomit sioul-bras, me ho ped. N’em eus ken c’hoant nemet tremen da vont da Gerglaz. An aotroù ar c’helc’hier en deus va gopreet da labousetaer, rak kement tra a sav e Kerglaz a zo lonket a-grenn gant al laboused. Prestet en deus din e varc’h, evit m’en em givin kentoc’h eno.\n– Diskouez din ’ta, penaos e rez, rak kement aval zo ouzh va gwezenn a vez debret ivez.\nHa Peronig ha diskenn diwar varc’h, stagañ ur penn [?] al lindag ouzh ar wezenn ha reiñ ar penn all da zerc’hel d’ar c’hornandon. Tennañ a ra neuze, en un taol kont, ar skoulm red, ha setu ar c’hornandon paket. Daoust dezhañ da dripañ start gant e dreid war an douar n’hell ket en em zistagañ, peogwir eo bet al lindag soubet en dour benniget. Peronig a gemer un aval, hag e pign adarre war an ebeul.\nErru eo e-tal ur vodenn wez burzhudus ma weler, en he c’hreiz, ar vleunienn a c’hoarzh. El leon kounnaret, naered wiber en e voueñ, en em strink outañ.\n– Petra a fell dit da ober e Kerglaz ?\n– Degas da Rojear ur pastez [?] an alc’hwedered.\n– Alc’hwedered ? E pelec’h ’int ? Hag al leon a lip e vuzelloù.\n– Er sac’h-mañ.\nDamzigeriñ a ra Peronig ar sac’h. Al leon a laka e benn e-barzh. Peronig a denn ar gordenig oc’h ober sin ar groaz warni. Redek a ra, neuze, betek ar vleunienn ; he c’hutuilh a ra ha mont kuit d’an daoulamm.\nEz en em gav, goude-se, gant lagenn an dragoned. A-boan eo aet en dour, ma’z en em strink ar re-se outañ evit hel lonkañ. Met Peronig a ro dezho greun eus e chapeled, evel ma roer ed d’an houidi. Ha da bep greunenn lonket, un dragon a varv o treiñ e gof war-zu an neñv. Ha Peronig a zeu, yac’h pesk, d’an tu all d’al lagenn.\nAr paotr en em gav, bremañ, e traonienn ar plijaduriezhioù. Al lec’h dudius-se a zo heñvel-bras ouzh ul liorzh leun a frouezh hag a vleuñv. Bez ez eus da bep distro an hent, taolioù-bras, kouignoù a bep seurt warno. Emañ plac’hed yaouank o tañsal war ar geot flour en ur c’hervel Peronig. Met debriñ a ra e damm bara frotet gant kignen, gant aon ne glevje c’hwezh-vat ar boued ; c’hwitellat a ra gant e sutell skav gant aon na glevje galvadennoù ar merc’hed.\nN’eus ken mui nemet ar stêr da dreuziñ a-raok bezañ e Kerglaz.\nEmañ, war ribl ar stêr, un itron azezet, he gwiskamant du, he dremm ken melen hag hini ur sinaadez [?].\n– Ha c’hwi a fell deoc’h treuziñ ar stêr, itron ?\n– Edon ouzh da c’hortoz evit hen ober, va faotr.\nHa Peronig a laka an itron war varc’h, a-dreñv e gein. E-kreiz ar stêr pe dost : Ha te ’oar piv ’on ? eme an itron.\n– N’ouzon ket, met e doare un itron vras ’oc’h, ha galloudus.\n– Ya, sur, galloudus ha spontus, rak e reer ar Vosenn ac’hanon.\nHa Peronig a lamm gant ar spont, tostik-tost dezhañ kouezhañ er stêr.\n– N’az pez ket a aon razon eme an itron. Ar c’hontrol bev eo. Me a roio dit ur skoazhell vras. Ro an aval da zebriñ d’ar c’helc’hier, mar gellez. Neuze ne vezo mui divarvel ; n’em bezo ken tra da ober nemet her stekiñ. Mervel a ray raktal.\n– Ha penaos e c’hellin gounit ar vasin aour hag ar goaf diamant ?\n- Ar vleunienn a c’hoarzh a zigor kement dor ’zo.\nDegouezhout a reont, erfin, e-tal dor ar c’hastell. Ar c’helc’hier, azezet dindan an apoue, a wel anezho hag a lavar, gant ur vouezh heñvel ouzh ar gurun :\n– En anv va mestr Belzebuth, va ebeul eo m’emañ ar paotr-se azezet warnañ. Ha penaos ’ta ec’h eus graet evit her pakañ ?\n– Kelc’hier brudet, ho preur eo en deus va desket. Va c’has a ra davedoc’h, da zegas deoc’h daou dra vurzhudus, ar frouezhenn-mañ hag an itron-se. Ma tebrit ar frouezhenn ho kalon a vezo atav laouen ; ma kemerit an itron da vatezh, netra ken n’ho pezo da c’hoantaat er bed-mañ ! Kerkent ha ma krog ar c’helc’hier en aval, an itron a stok anezhañ hag hel laka da gouezhañ, foeltret naet.\nNeuze Peronig a ya er c’hastell, o terc’hel start en e zorn ar vleunienn a c’hoarzh. Ha kement dor a zo a zigor dirazañ. Diskenn a ra er c’hav, hag e tigor an nor arc’hant.\nKavout a ra, eno, ar goaf hag ar vasin. ’Dal m’en deus o c’hemeret, an douar a gren, ar c’hastell a ya da netra, ha Peronig en em gav e-kreiz ar c’hoadoù, an daou deñzor gantañ.\nPeronig a grogas gant an hent a ya da lez ar roue, goude bezañ prenet dilhadoù dispar hag ar marc’h ar c’haerañ e kêr dostañ. Ar roue, o klevet galloud estlammus ar vasin hag ar goaf, a ro da Beronig meur a dra dalvoudus, hag hel laka da c’hourc’hemenniñ da gement soudard en devoa.\nEvel-se eo e teuas Peronig, ar bugel dianzavet, da vezañ ur priñs bras ha galloudus, a drugarez d’e galon greñv ha d’e spered ijinus.\n‹ Yann Postig haut Marv Tristan ›


Buhez ar Zent. pages 617-618. Encyclopédie Marikavel.\nEil devez a viz Gwengolo\nRoue hag abostol ar Hongri (977-1038)\nPen em gavas da vezan laket en penn ar Hongri, da varo an duk Geiza, e dad (997), Stephan a gavas e vro digristen c'hoaz, kouls lavaret holl.\nKentan tra a reas a oe en em glevet mat gant ar brinsed, e amezeien. Goude-ze en em lakas da drei e zujidi war ar relijion gristen; mes darn aneze, ha ne garent ket trei kein d'o doueou, a 'n em zavas en e eneb.\nStephan, goude bezan en em erbedet ouz sant Martin hag ouz sant Jorj, a yeas d'ar brezel hag a drec'has war e enebourien gant eun arme kalz bihanoc'h eget o hini.\nEvit trugarekât Doue da vezan roët d'ezan ar gonid, e lakas sevel eur manati en enor d'an ôtrou sant Martin, hag e c'halvas beleien ha menec'h eus an Alamagn da zont da hadan ar gwir fe en pep korn eus ar Hongri. Rannan reas e zukach en dek eskopti, gant Strigonium da arc'heskopti, ha kas a reas eskob Koloctz da Rom, da rei anaoudegez da Zylvestr II, a oa neuze war Gador sant Per, eus kement a oa bet grêt, ha da c'houlenn ôtre evitan da zougen al lezhanv a roue. Ar pab a respontas en eur gas d'ezan ar gurunen a roue, evitan hag evit ar re o dije e garg war e lerc'h, hag ar groaz a abostol, gant galloud da lakat ne dougen dirazan, abalamour d'an aked en devoa da brezek ar fe en e rouantelez. Pa glevas Stephan e oa e gannad o tizrei, ec'h eas d'hen diarben, hag e chomas en e zav ha diskabel, epad ma lenne d'ezan lizer ar pab. Eskob Koloctz hen sakras roue, er blavez 1000.\nPrest goude, e konsakras e rouantelez a-bez d'ar Werc'hez Vari, hag e lakas e zujidi d'ober Hon Itron eus Mamm Doue, bep gwech ma komzjent anezi, ha da blegan o fenn hag o glin, bep gwech ma lavarjent an hano-ze. Lakat a reas ive sevel, en Alban, eun iliz eus ar re binvidikan en enor da batronez e vro, hag en iliz-ze eo e ve sakret ha sebeliet, abaoue, holl bennou kurunet ar Hongri. Manatiou hag ilizou a zavas ive en Rom, en Jeruzalem hag en Konstantinopl.\nE garante evit ar beorien, an intanvezed hag an emzivaded a oa dispar. Den n'ee diwar e dro, na tenval e benn, na goullo e zaouarn. Alïes awalc'h, p'en deveze eur goulenn bras bennak d'ober ouz an Otrou Doue, e lake rei aluzen, en e hano, d'an holl dud ezommek eus e rouantelez.\nAn nozveziou arôk ma tlee kommunian a dremene en iliz o pedi, hag e bedennou a veze ken c'houek, ma oe gwelet, eun devez, an Ele ouz e zibradan diouz an douar, a greiz ma oa e spered beuzet en Doue.\nDimezi a reas da Jizel, c'hoar sant Herri, roue ar Jermani, ha bezan en devoe eleiz a vugale, mes holl e varvjont yaouank. Ar c'hosan aneze, e hano Emerik, a oa eur zant evel e dad. Mervel a reas en barr e yaouankiz. Stephan a oe neuze treuzet e galon gant eur c'hleze a c'hlac'har. Koulskoude e plegas da volonte an Otrou Doue.\nMervel a reas e-unan, goude eur c'hlenved hirr, da genver gouel Maria-Hanter-Eost, en devoa laket lezhanvan, en e rouantelez, devez an Itron vras. Ar miraklou a c'hoarvezas war e ve a embannas e zantelez. Beneat IX a lakas e hano e-touez ar zent, hag Innosant XI a gemennas ober e ouel d'an eil a viz gwengolo.\nSeul-vui ma labourer evit Doue, seul êsoc'h a ze e stager d'al labour.\nGoude Doue, ma holl fizianz a zo en Maimm Doue.


Hafniom - Wikipedia\nLutesiom – Hafniom – Tantalom\nNiver atomek 72\nTolz atomek 178,49 ±0,02\nDasparzh an elektronoù : 2, 8, 18, 32, 10, 2\nTredanleiegezh 1,3 (Skeul Linus Pauling)\nGremmoù ionadur 1 : 658,5 kJ/mol\n2 : 1 440 kJ/mol\n3 : 2 250 kJ/mol\nSkin atomek 208 pm\nSkin kenamsav 175 ±10 pm\nDouester (≈20 °C) 13,31 g/cm3\nTeuzverk 2 233 °C\nBervverk 4 603 °C\nTredanharzusted 331 nΩ•m (e 20 °C)\nUn elfenn gimiek eo an hafniom ; Hf eo e arouez kimiek, 72 e niver atomek ha 178,49 e dolz atomek.\nNe gaver ket hafniom e-unan en natur, eus ar c'hailhoù ma kaver zirkoniom e vez tennet : etre 1% ha 3% a hafniom zo er c'hailhoù-se. Dre vras ez eo an hafniom un adkenderc'had eus greanterezh ar zirkonium, pa ranker e dennañ kent implijout Zr er c'hreizennoù nukleel.\nDmitriy Mendeleyev en devoa embannet e 1869 e vije en natur ur metal ardreuzat pounneroc'h eget titaniom ha zirkoniom, hogen dre ma krede dezhañ e oa an elfennoù renket dre o zolz atomek e lakaas al lantanom (57La) dindan ar zirkoniom er strollad 3 (tolz atomek Zi : 91,224 ; La : 138,9 ; Hf : 178,5).\nE 1914 e prouas ar fizikour saoz Henry Moseley ez eo lec'h pep elfenn en daolenn liammet ouzh he niver atomek ; termeniñ a reas niver al lantanidoù (15 elfenn, eus 57La betek 71Lu), ha diskouez a reas e chome an elfennoù 43, 61, 72 ha 75 o niver atomek da gavout.\nE 1911 ez embannas ar c'himiour gall Georges Urbain bezañ dizoloet ar celtium, a lakaas e-touez al lantanidoù, hogen diarbennnet e voe goude un hir a rendael etre kimiourien ha fizikourien.\nE 1923 e voe un emglev etrezo : par d'ar zirkoniom e tleje an elfenn 72 bezañ, hervez enklaskoù Niels Bohr war an atomoù, re Henry Moseley war ar skalfadsellerezh dre skinoù X, hag arguzennoù ar c'himiour Friedrich Adolf Paneth.\nSevel e vouezh adarre a reas Georges Urbain e 1922, ar pezh a atizas ar fizikour izelvroat Dirk Koster hag ar c'himiour hungarat György Hevesy da glask an elfenn 72 e kailhoù zirkoniom, m'he c'havjont e 1923 e Kopenhagen. Anv latin Kopenhagen, Hafnia, a voe roet d'an elfenn neuze, en enor da Niels Bohr, a oa bet ganet eno.\nUr metal liv an arc'hant eo an hafniom 72Hf ; tost da re ar zirkoniom 40Zr eo e berzhioù.\nOrjalennus eo, da lavaret eo e c'haller e astenn hep na dorrfe. Diaes-bras eo e oksidañ, ha damheñvel ouzh re ar zirkoniom eo e berzhioù, daoust d'an hafniom bezañ div wezh douesoc'h eget Zr.\nUr filmad oksidenn a c'holo an hafniom pa vez lakaet en aer (dre an oksigen hag an nitrogen), ar pezh a vir outañ a vezañ peuroksidet. Tu zo d'e leskiñ en aer, hag evel ar zirkoniom e peg an tan ennañ pa vez drailhet-munut.\nDiaes eo tagañ Hf gant trenkennoù pe vazennoù, hogen gant halogenoù e c'haller e oksidañ.\nPar da re ar zirkoniom eo kenaozadoù kimiek an hafniom.\nTremen 34 izotop eus an hafniom zo bet dizoloet, eus 153Hf betek 186Hf.\nPemp izotop zo stabil, eus hafniom-176 (104 neutron) betek hafniom-180, a zo an hini paotañ (35% eus an hafniom a zo war an douar).\nKevanaozet eo bet 172Hf (hanter-vuhez : 1,87 bloavezh), a ro 187Lu dre skinobererezh. Un hanter-vuhez a 2 vilion a viliardoù a vloavezhioù (2x1015) zo d'an izotop 174Hf, da lavaret eo tremen 2 vilion gwezh oad an Hollved (13,75 ±0.17 miliard a vloavezhioù).\nRet eo strivañ evit dispartiañ an hafniom diouzh ar zirkoniom kent implijout Zr er c'hreizennoù nukleel, setu ne voe ket kenderc'het Hf glan a-raok diwezh an degad 1950, ha ken heñvel eo Hf ouzh Zr ma vez aesoc'h arverañ an eil er greanterezh. Un nebeud traoù a reer gant hafniom evelato.\nDa fardañ barrennoù-reoliañ evit an dazgwerederioù nukleel e ya ar pep brasañ eus ar c'hementadoù Hf a vez kenderc'het. Perzh ar barrennoù-se eo reoliañ feur skiriadur derc'hanel an uraniom hag ar plutoniom, hag izotopoù Hf a implijer rak gouest int da lonkañ lies neutronoù (kadmiom ha bor a vez arveret ivez).\nE kendeuzadoù titaniom 22Ti, houarn 26Fe, niobiom 41Nb, tantalom 73Ta a-douez metaloù all e lakaer hafniom a-benn gwellaat o harz ouzh an oksidadur.\nKenaozadoù oksidenn hafnium zo arveret er fardañ korrgewerieroù, pa viront ouzh an tredan a fuañ en transistorioù — ar pezh a zo pouezus pa labourer war mentoù ken bihan ha 22-45 nanometr.\nDre ma 'z eo Hf kizidik ouzh an oksigen hag an nitrogen ha ma talc'h er gwrezverkoù uhel en e arverer evel dinoer an daou c'haz-se pa farder kleuzeurioù (lampoù) dre c'haz.\nGant hafniom e wisker an elektrod a implijer evit didroc'hañ metaloù dre blasma, en abeg ma c'hall Hf bannañ elektronoù en aer.\n↑ Diwezhatoc'h e vo dizoloet 43Tc (1937), 61Pm (1945), ha 75Re (1925).\nAdtapet diwar « https://br.wikipedia.org/w/index.php?title=Hafniom&oldid=1979766 »


Emgann Alfarrobeira - Wikipedia\nEmgann Alfarrobeira a c'hoarvezas e Portugal d'an 20 a viz Mae 1449, tostik d'al lec'h anvet Alfarrobeira, en Vialonga, nepell diouzh Alverca do Ribatejo. Trec'h e voe arme ar roue yaouank Afonso V war hini e eontr Pedro, Dug Coimbra ha lazhet an dug en emgann.\nAr roue Afonso V a voe trec'h en emgann Alfarrobeira\nGoude marv Fernando Iañ, e 1383, e tegouezhas ar galloud gant e bried, ar rouanez Leonor, kasaet gant ar bobl, hag he merc'h, Beatris, dimezet da Juan Iañ Kastilha. Lezvreur Fernando, João, Mestr Urzh Avis, a emsavas a-enep ar rouanez hag he mab-kaer, roue Kastilha, hag a voe trec'h war an estrenien en emgann Aljubarrota. Ha setu João Iañ hag e harper feal, ar c'honestabl Nuno Álvares Pereira, da harozed vroadel.\nAr roue João I en devoa ur bastard, Afonso, hag ur verc'h, Beatris, a-raok dimeziñ d'ar briñsez saoz Philippa of Lancaster, merc'h da John of Gaunt. Meur a vugel o doe: ur mab, marvet bihanik; ur verc'h, Isabella, deuet da vout dugez Bourgogn ha Flandrez, pemp mab savet ha maget gant koun eus an emgann. Ar c'hoshañ anezho, Duarte, a oa da vezañ roue, Pedro, Henrique, lesanvet "ar Merdeer"), galloudus ha brudet gant ar brezelioù kaset enep ar Vuzulmaned e Norzhafrika; João ha Fernando, ar yaouankañ, marvet a-raok emgann Alfarrobeira.\nDek vloaz e vevas Pedro en estrenvro. Goude marv an tad, João Iañ, ha hini e vreur Duarte Iañ, e tegouezhas ar gurunenn gant ar mabig Afonso V, nemet, pa oa re vihan, e voe roet ar rejañs d'e vamm, Leonor Aragon, un estrenez adarre. Dalc'het e oa bet soñj eus 1383 hag eus ar brezel diabarzh,\nE deroù 1448, kuzuliet gant e eontr, ar bastard Afonso, Dug Bragança, gant Kont Ourém ha gant arc'heskob Lisboa, e tivizas ar roue yaouank tennañ gouarnamant ar rouantelezh digant e eontr Pedro, dug Coimbra, ha rejant. Hennezh neuze a oa en em dennet eus al lez da chom en e zouar e Coimbra.\nAdtapet diwar « https://br.wikipedia.org/w/index.php?title=Emgann_Alfarrobeira&oldid=1883446 »\nKemmoù diwezhañ degaset d'ar bajenn-mañ d'an 19 Eos 2020, da 12:12.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/128 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/128\nEürus oc’h, c’houi pere a zo paour, rag rouantelez Doue a zo deoc’h. (21) Eürus oc’h, c’houi pere hoc’h euz naoun breman, rag leuniet e veot. Eürus oc’h, c’houi pere a wel breman, rag karget e veot a joa. (22) Eürus e veot pa ho devezo an dud kassoni ouzoc’h, pa veot chasseet, hag outrajet ganthe, ha pa lakint hoc’h hano da dremen evit eun hano fall, abalamour da Vab an den. (23) Bezit leun a laouenedigez en deiz-ze, ha tridit gant ar joa ; rag ho recompans a vezo braz en env. Rag evelse ive eo ho deuz ho zadou tretet ar brofeted. (24) Mes malheur deoc’h-hu, tud pinvidic, rag recevet hoc’h euz ho consolation. (25) Malheur deoc’h-hu pere a zo rassaziet, rag naoun ho pezo. Malheur deoc’h-hu pere a c’hoarz breman ; rag c’houi a welo hag a huanado. (26) Malheur deoc’h-hu, pa lavaro an holl dud vad divar ho pen ; rag evel-se eo ho deuz great ho zadou e-kenver ar fals-profeted.\n(27) Mes me a lavar deoc’h-hu pere a zelaou ac’hanoun : Karit hoc’h enebourien ; grit vad d’ar re ho deuz kassoni ouzoc’h ; (28) roit ho pennoz d’ar re a ro malloz deoc’h ha pedit evit ar re a wall-gomz ouzoc’h ; (29) d’an hini a sko ac’hanoud var eur jod, tro outhan da jod all ; hag an hini a lam da vantel diganez, lez anezhan da gemeret ive da zae. (30) Ro da gement hini a c’houlen diganez, ha mar teu unan-benag da lemmel diganez da dra, na c’houlen ket anezhan diganthan. (31) Kement tra e karfec’h gwelet an dud all oc’h ober deoc’h, grit-han ive dezhe. (32) Rag ma na girit nemed ar re a gar ac’hanoc’h, pe seurt anaoudegez-vad a dleer deoc’h ? rag an dud a vuez fall a gar ive ar re ho c’har. (33) Ha ma na rit vad nemed d’ar re a ra vad deoc’h, pe seurt anaoudegez-vad a dleer deoc’h ? rag an dud a vuez fall a ra ar memeus tra. (34) Ha ma na brestit nemed d’ar re digant pere emoc’h en gortoz da receo, pe seurt anaoudegez-vad a dleer deoc’h ? rag an dud a vuez fall a brest ive d’an dud a vuez fall, evit receo kemend-all. (35) Mes karit hoc’h enebourien, grit vad, ha prestit hep gortoz netra, hag ho recompans a vezo braz, hag e veot bugale an Holl-C’halloudec, rag hen a zo mad e-kenver ar re ingrat hag ar re fall. (36) Bezit eta trugarezus, evel ma’z eo ive ho Tad leun a drugarez.\n(37) Na varnit ket, ha na veot ket barnet ; na gondaonit ket,\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/128&oldid=125220 »


Skynet zo ur speredegezh kalvezel niverennel diazez e bed ar Frañchiz Terminator. Bez eo enebour daonet an denelezh o klask lazhadegañ Mab-Den. Ne vez ket gwelet alies Skynet er frañchiz, Skynet a zo ur program niverennel deuet da vezañ emren hag a zo en em ledet e milionoù a urzhiataerezhioù dre ar bed; dre-se ez eo deuet da vzañ galloudus kalz muioc'h evit na oa e posublderioù diazez. Krouerien Skynet o deus klasket talañ outañ en aner. Evit dreistbevañ, Skynet en deus kroget da lazhadegañ an denelezh. Implijet e vez gant Skynet an holl objedoù niverennel a zeu da vezañ ul lodenn esu ar rouedad. Goude bezañ bannet misiloù nukleel e-pad an Judgment Day, Skynet a implijo hag a grouo robotoù lies evit lazhañ peurrest an denelezh: dronoù, mekanikoù brezel, android ha cyborg (dreist-holl doare Terminator), ha kement program urzhiataer posubl.\nLogo Skynet Research\nSkynet a soñj e vez ret dezhañ difenn ar bed evel ma z'eo bet urzhiet dezhañ met evit dont a-benn e vez ret lazhañ an holl dud.\nSkynet a zo bet gwelet evit ar wech kentañ ouzh ur skramm er film Terminator Salvation embannet e 2009. Dremm an aktourezh saoz Helena Bonham Carter eo a voe implijet. Ur wech e voe tu gwelet Skynet en un doare gwirion, er film Terminator Genesys embannet e 2015, c'hoariet e oa gant an aktour saoz Matt Smith ha gant stumm un Terminator T-5000.\nA-raok an Judgment Day[kemmañ | kemmañ ar vammenn]\nSkynet zo ur speredegezh kalvezel niverennel savet gant an United States Armed Forces evit gwellaat difennerezh ar vro. Savet eo bet gant miles Bennett Dyson hag e skipailh skiantourien. Skynet a oa bet savet evel ur sistem spiañ ha kelaouiñ liammet gant nerzhioù difenn Stadoù-Unanet Amerika. E-penn an holl teknologiezhoù difenn betek ar c'hirri-nij Northrop Grumman B-2 hag ar misiloù nukleel stadunanat. Pal krouidigezh Skynet a oa da reiñ lamm d'ur c'hwitadennoù denel posubl.\nAdtapet diwar « https://br.wikipedia.org/w/index.php?title=Skynet_(Terminator)&oldid=1875580 »\nKemmoù diwezhañ degaset d'ar bajenn-mañ d'an 18 Mae 2020, da 11:35.


Aviel hervez sant Lukaz - Pennad 20 - Le Diocèse de Quimper et Léon\nAccueil - Les évangiles en breton - An Aviel hervez Sant Lukaz - Aviel hervez sant Lukaz – Pennad 20\nAviel hervez sant Lukaz\n1 Unan euz an deveziou-ze, edo Jezuz o kelenn en Templ hag oh embann ar Helou Mad, pa zigouezas Priñsed ar Veleien, ar Skribed ha Pennou-Braz ar bobl. 2 Lavared a rejont dezañ :\n— « Lavar deom a-berz peseurt galloud e rez kement-se, pe piou e-neus roet dit ar halloud-se ».\n— « Me ive a zo o vond da ober eur goulenn ouzoh. Lavarit din :4 Badeziant Yann, daoust hag euz an Neñv e teue pe a-berz an dud ? »\n5 Soñjal a rejont enno o-unan : Ma lavarom : euz an Neñv, e rebecho deom : Perag n’ho-peus ket kredet ennañ ? 6 ha ma lavarom : a-berz an dud, e vezo stlapet mein ouzom, rag kavoud a ra dezo stard ez eo Yann eur profet.\n7 Neuze e respontiont ne ouient ket a beleh e teue. 8 Ha Jezuz a respont dezo :\nPARABOLENN AR WINIERIEN VUNTRER\n9 Hag en em lakeas da lavared d’ar bobl ar barabolenn-mañ :\n— « Eun den a blantas eur winieg, feurmi ’reas anézi da winierien hag e kuiteas ar vro evid hir amzer.\n10 « Digouezet ar mare e kasas eur zervicher da gavoud ar winierien, da houlenn diganto e lod euz frouez ar winieg. Med ar winierien a wall-gasas anezañ hag e gasas en e hent gand netra.\n11 « Kas a reas dezo eur zervicher all, hemañ ive a oe skoet gantañ, dismegañset ha kaset kuit gand netra ».\n12 « Adarre e kasas eun trede servicher, hemañ ive a oe gloazet hag argaset ganto.\n13 « Mestr ar winieg a zoñjas neuze : Petra da ober ? Kas a rin va mab karet, en a vo doujet ganto.\n14 « Med o weled ar mab, e soñjas kenetrezo ar winierien : « Ar pennher eo hemañ, lazom anezañ, evid ma vo deom an herez ».\n15 « Stlepel a rejont anezañ er-mêz euz ar winieg hag e laza. Petra ’ray eta dezo mestr ar winieg ?\n16 « Dond a raio, lakaad ar winierien d’ar maro ha fizioud ar winieg e tud all. O kleved kement-se e lavarjont : « Mann ! biken ! » 17 Med Jezuz a zellas outo en o daoulagad hag a lavaras :\n— « Petra’ dalv eta ar homzou-mañ euz ar Skritur ? : Ar mên bel taolet a gostez gand ar vansonerien, hennez eo a zo deuet da veza ar mên-korn. 18 Kement den a gouezo war ar mên-se, a vo brevet, hag an neb a gouezo ar mén-se warnañ a vo flastret gantañ ».\n19 Ar Skribed hag ar Farizianed a glaskas an tu da lakaad an dorn warnañ dioustu, med aon o-devoa rag ar bobl. Intentet mad o-doa eo evito e-noa lavaret ar barabolenn-se.\nDA ZEZAR AR PEZ A ZO DA ZEZAR\n20 En em lakaad a rejont da daoler o evez warnañ hag e kasjont d’e gavoud spierien hag a glaske tremen evid tud just. C’hoant o-devoa da gavoud abeg en e gomzou evid e lakaad dindan galloud ar gouarnour hag etre e zaouarn.\n21 Goulenn a rejont eta outañ :\n— « Mestr, goud a ouzom eo eun da gomzou ha da gelennadurez, ez out leal gand an oll, hag e kelennez hent Doue hervez ar wirionez. 22 Daoust hag aotreet eo deom paea an taillou da Zezar pe n’eo ket ? »\n23 Jezuz, anad dezañ o zrubardèrèz, a lavaras :\n24 — « Diskouezit din eur pez arhant. Euz piou eo ar skeudenn hag an enskrivadur a zo warnañ ? »\nHag e respontjont :\n— « Euz Sezar ».\n25 Hag eñ dezo :\n— « Ahanta ! rentit da Zezar ar pez a zo da Zezar ha da Zoue ar pez a zo da Zoue ».\n26 Ne helljont kavoud gaou e-béd en e gomzou dirag an dud, ha souezet braz gand e respont e chomjont dilavar.\nDASORH AR RE VARO\n27 Lod saduseaned , euz ar re hag a lavar n’eus dasorh e-béd evid ar horvou, a houlennas ouz Jezuz :\n— 28 « Mestr, Moizez e-neus roet deom al Lezenn-mañ : Ma teu unan bennag da vervel hep lezel bugale, hag-en dimezet, e tle e vreur dimezi d’an intañvez da zevel lignez d’an hini maro.\n29 « Bez’ e oa eta seiz breur. An hini kenta a zimezas hag a varvas dizher. 30 An eil a gemeras an intañvez hag a varvas hep lezel bugale. 31 An trede a gemeras an intañvez, hag evel-se o zeiz : mervel a rejont hep lezel bugale. 32 Ha da fin an dro e varvas ive ar wrég.\n33 « Ahanta ! ar vaouez-se, da vare an dasorh, da biou e vo-hi gwrég ? Pegwir o-deus bel, o zeiz, anezi da bried ? »\n— « Bugale ar béd-mañ a gemer gwrég pe waz. 35 Med ar re a vo bet kavet din da gaoud lod er béd da zond hag en adsao ar re varo da veo ne gemeront na gwrég na gwaz, 36 rag ne hellont mui mervel, par int d’an Elez, mibien int da Zoue, pegwir int mibien an dasorh. 37 « Hag evid ar pez a zell ouz adsao ar re varo da veo, Moizez e-unan e-neus henn roet deom da houzoud er pez a lavar diwarbenn ar « Vodenn » pa anv an Aotrou : Doue Abraham, Doue Izaag ha Doue Jakob. 38 Doue n’eo ket Doue re varo eo, med Doue re veo, rag evitañ an oll a zo beo ».\n39 Skribed a zavas o mouez da lavared :\n— « Mestr, komzet mad az-peus ».\n40 Rag ne gredent mui ober goulennou all outañ. 41 Neuze e lavaras dezo :\n— « Penaoz e heller lavared ez eo ar Hrist Mab da Zavid, 42 peogwir e lavar David, e-unan, e levr ar Salmou :\n« An Aotrou e-neus lavaret d’am Aotrou :\n« Azez en tu dehou din,\n« 43 beteg m’am-bo greet euz da enebourien,\n« eur skabell dindon da dreid ».\n44 « David eta a ra Aotrou anezañ, penaoz neuze e hell beza mab dezañ ? »\nAR SKRIBED BARNET GAND JEZUZ\n45 Lavared a reas d’e ziskibien dirag ar bobl ouz e zelaou :\n46 — « Diwallit ouz ar Skribed a blij dezo bale gand saeou hir, beza saludet war ar plasennou, kemer ar hadoriou kenta er sinagogou hag ar plasou a enor er bañveziou. 47 Int-i hag a grign madou an intañvezed, hag a ra an neuz da hir-bedi, rust ha rust e vo ar varnedigez evito ».\nPennad 19 Pennad 21


Armor Magazine - Wikipedia\nGant ar ger Armor Magazine e tegouezher amañ. Evit sterioù all ar ger, gwelit Armor Magazine (disheñvelout).\nArmor Magazine a oa ur gelaouenn viziek embannet e Breizh etre 1969 ha 2011. Krouet e oa bet gant Yann Poilvet. Ar 500vet niverenn, an hini ziwezhañ, a voe embannet e miz Gwengolo 2011.\n1 Istor ar gelaouenn\n2 Kengor embann\n3 Skipailh skridaozañ\nIstor ar gelaouennAozañ\nKrouet e oa bet e 1969 gant Yann Poilvet. Ur gelaouenn hollek e oa, kaoz a veze eus keleier pemp departamant Breizh: politikerezh, ekonomiezh, sevenadur, sportoù... Evit kaout ur sell neptu e vez roet ar gaoze d'ar bobl a ra an arvorig a-vremañ, gant ar c'hoant lakaat en a-raok un identelezh vreizhat kreñv.\nBep miz ouzhpenn ar c'hronikennoù reoliek, e veze kaoz eus ur gêr pe ur vro hag un doser war un tem liammet ouzh an armerzh. Roet 'veze ar gaoz d'ar vrezhonegerien er-maez eus Breizh: ur rann Horizons Bretons a oa evit liammañ Bretoned ar bed a-bezh.\nAdalek 1977 e veze roet gant ar gelaouenn Priz Breton ar bloavezh. E 2010 eo bet roet ar priz-se da Philippe Abjean eus "Traoñienn ar Sent" e Karnoed.\nPaouezet e oa ar gelaouenn gant he 500vet niverenn, e miz Gwengolo 2011.\nAnne-Edith Poilvet, Yann Poilvet, Morvan Duhamel, Ronan Le Flécher, Hervé Le Borgne, Pierrick Hamon, Jacques Lescoat, Yannick Pelletier, Eric Pianezza Le Page, Jean-Marc Sochard\nYann Guenegou, Jean Cevaer, Paul Chérel, Christine Delattre, Pierre Fenard, Gwenola Besrechel, Louis Gildas, Fabrice Grossi, Garmenig Ihuellou, Thierry Jigourel, Christiane Kerboul, Sylvie Le Moël, Octave Lostie, Per Le Moine, Laurent Renault, David Raynal,Tugdual Ruellan. Fañch Broudig adalek 2010.\nLec'hienn Armor Magazine\nAdtapet diwar « https://br.wikipedia.org/w/index.php?title=Armor_Magazine&oldid=1961279 »\nKemm diwezhañ d'an 17 C'hwe 2022 da 07:23\nKemmoù diwezhañ degaset d'ar bajenn-mañ d'an 17 C'hwe 2022, da 07:23.


Kaozeal:Astureg - Wikipedia\n1 Astureg, asturieg, asturianeg\n1.2 Diwar petra?\n3 Niver komzerien ar mirandeg\nAstureg, asturieg, asturianeg[kemmañ ar vammenn]\nAn tri stumm a gaver er Wikipedia brezhonek. Penaos eo dibabet ar stumm-mañ (astureg) ? N'emañ ar yezh-mañ war ar roll embannet gant Ofis ar brehoneg met marteze e c'hellfe unan eus an Ofis reiñ e soñj. Evidon-me e kavan gwelloc'h an daou stumm all (asturieg hag asturianeg) eget an hini bet dibabet. Ha pa seller ouzh ar stumm orin asturianu e soñj din e vefe gwelloc'h dibab asturianeg.--Yun 19 Kzu 2006 da 16:59 (UTC)\nMa n'eo ket a-du an dibaberien, chañs ebet da vezañ selaouet. Sur mat e vo kavet ur reolenn bennak kontrol dit. Bianchi-Bihan 19 Kzu 2006 da 17:26 (UTC)\ntrugarez evit da ginnigoù ken pozitivel all adarre. ya, pa vez savet ur penand e vez dibabet ur stumm gantañ/i - diazezet-kenañ eo sevel pennadoù hep titl ebet. gwelloc'h d'am soñj-me - hag ur c'hinnig n'eo ken - ober gant ar stumm "asturieg" diwar "Asturies" (daoust ha ma vez graet gant "astur-lleonés" ha neuze e c'hellfe ar wrizienn bezañ "astur-"). N'eus forzh penaos n'eus kudenn ebet evit kemmañ ar stumm. A-hendall, war a welan e oa bet krouet ar pennad-mañ gant Gwenael ha bet labouret warnañ da c'houde gant Implijer:Pokorny - dibaber ebet en o zouez me gav din! ha ma vefe dibabet ur stumm ganit e teufes ivez d'az trop da vezañ un "dibaber"?\n--Neal 19 Kzu 2006 da 17:44 (UTC)\nSavet e vez anvioù ar yezhoù diwar an anvioù tud pe an adanvioù a zo enne al lostger -an pa vez unan :\nalaman -> alamaneg, ha neket Alamagn -> *alamagneg\nasturian -> asturianeg, ha neket Asturiez -> *asturi(ez)eg\ngalian -> galianeg, ha neket Galia -> *gali(a)eg\ngerman -> germaneg, ha neket Germania -> *germani(a)eg\ngresian -> gresianeg, ha neket Gres -> *greseg\nkastilhan -> kastilhaneg, ha neket Kastilha -> *kastilh(a)eg\nkatalan -> katalaneg, ha neket Katalonia -> *kataloni(a)eg\nitalian -> italianeg, ha neket Italia -> *itali(a)eg\nokitan -> okitaneg, ha neket Okitania -> *okitani(a)eg\nrusian -> rusianeg, ha neket Rusia -> *rusi(a)eg\nNe vern ar stummoù a gaver e Gwikipedia, rak un holloueziadur ne c'hell ket bezañ ur vammenn evitañ e-unan. Arveret eo ar ger asturianeg e Termofis, er gazetenn Ya !, pennadoù Spagn : Arabat komz asturianeg ouzh ar chas ! hag Ur barzhoneg en asturianeg a ro gwall skouer en Asturias, hag e-barzh ar blog-mañ. A-walc'h eo evit ober an dibab da 'm soñj. Baleer (kaozeal) 2 Ebr 2017 da 14:26 (UTC)\nSavet e oa ar pennad orin gant Gwenael, hag a oar astureg kenkoulz vel brezhoneg.\nImplijet e vez arabeg e-lec'h arabianeg, ha ruseg kenkoulz 'vel rusianeg : pa vez daou anv e c'haller implij ne vern pehini eus an daou, hep goulenn aotre ofiser ebet.\nAr wikipedia n'eo ket savet gant parrezianiz Plouneblec'h na re Termofis, na tud aozadur ebet, met gant hiniennoù, dezho soñjoù disheñvel, hag o deus da zivizout kenetrezo evit en em glevout.\nAn dibenn -an, er skouerioù roet ganit, a zeu eus al latin, met n'on ket sur eo memes tra er ger Alaman (n'eus ket eus ur ger "alam").\nUn toullad anvioù yezhoù zo diazezet war anvioù pobloù, anezho gerioù nannlatin a-wechoù, pe n'echuont ket gant an: slaveg, arabeg, brezhoneg, euskareg (pe basneg), edaleg, berbereg; tud zo a ra gant valañseg, a zo berroc'h ha skañvoc'h eget valansianeg; Paol ar Meur a implij norgeeg e-lec'h norvejianeg, ha n'eo ket e-unan.\nGwelet em eus bet implij elzasianeg e-barzh Bremañ, ha kavet em eus e oa kalz gwelloc'h ober gant elzaseg.\nBianchi-Bihan (kaozeal) 2 Ebr 2017 da 17:33 (UTC)\nDa gentañ-holl ne 'm eus gloulennet ali digant ofiser ebet, na gant aozadur all ebet, na gant den ebet. Ne 'm eus roet mammennoù nemet evit lakaat war-wel e oa testeniekaet ar ger asturianeg, ha da 'm soñj e komprenoc'h ned eo ket an hevelep tra.\nNe c'houlennan ket gant piv eo bet savet ar pennad-mañ-pennad, ha n'in ket da glask piv eo an implijerien o deus graet gant asturianeg araogon amañ kennebeut, rak evel ma 'm eus lavaret uheloc'h, Wikipedia n'eo ket ur vammenn, petore den bennak en defe skrivet ar pennadoù.\nGwir eo em eus lakaet gerioù re e-barzh ar roll kent, evel Alaman ha German, met ar pezh a lavaren a chom gwir atav : graet e vez gant -aneg pa vez eus al lostger -an. Ha keñveriañ a c'haller gant : brezhon -> brezhoneg, ha neket *breizheg ; *spagnol -> spagnoleg, ha neket *spagneg.\nEn degouezhioù all e vez staget -eg ouzh ar bennrann. A-wezhioù e klot ar bennrann gant anv an dud, evel evit arab ha ne gaver ket al lostger -an ennañ :\nArab (-ed) -> arabeg\nGall (Gallaoued) -> galleg\nGalloù (Gallaoued) -> gallaoueg\nRoman (-ed) -> romaneg (Roumania)\nSlovak (-ed) -> slovakeg (Slovakia)\nSloven (-ed) -> sloveneg (Skovenia)\nTurk (-ed) -> turkeg (Turkia)\nRus (-ed) -> ruseg (Rusi)\nKavout a raer ruseg e-kichen rusianeg en askont ma kaver Rus (-ed) e-kichen Rusian (-ed), a soñj din (ha Rusi e-kichen Rusia, an holl c'herioù-se a gaver e-barzh geriadur glas Favereau). Evel-just e ranker degemer holl ar gerioù-se. Evit a sell ouzh ar gerioù a re am boa roet, evel Alaman ha German, ez int da lakaat ouzhpenn er roll nevez-mañ.\nA-wezhioù e klot ar bennrann gant anv ar vro, evel evit ar ger alzaseg (stumm nemetañ e geriadur Ménard).\nElzas (-ad, -iz) -> elzaseg\nGwened (-our, -ourien) -> gwenedeg\nIwerzhon (-ad, -iz) -> iwerzhoneg\nJapan (-ad, -iz) -> japaneg\nKerne(v) (-ad, -iz) -> kerneveg\nLeon (-ad, -iz) -> leoneg\nPortugal (-ad, -iz) -> portugaleg\nPreden -> predeneg\nSina (-ad, -iz) -> sinaeg\nAr ger norgeeg (diwar Norge) a c'hallfed lakaat er roll-mañ ivez, rak savet eo ar ger evel ar re all. Souezhus eo, neoazh, lakaat anv ar vro er yezh orin d'ober pennrann ar yezh ma ne zegemerer ket an anv-se evit ar vro ivez...\nA-wezhioù c'hoazh ne glot ar bennrann na gant anv an dud na gant anv ar vro : polon- (-ad, -iz) -> poloneg (Polonia). Evel-se eo evit galizeg ivez : galiz- (-ad, -iz) -> galizeg (Galiza).\nDa 'm soñj e c'haller gwelet elzasianeg ha valansianeg evel fazioù, nemet e vefe degemeret *Elzasian (-ed) ha *Valansian (-ed) ivez. Hag evit ar ger *arabianeg, ne 'm eus ket gwelet anezhañ biskoazh, met din-me ez eo ken douetus evel elzasianeg ha valansianeg.\nReolennoù sklaer a-walc'h a hañval bezañ aze, pa laosker a-gostez un dornad nemedennoù : gregach, hebraeg (tud : Hebre), kembraeg (bro : Kembre), saozneg...\nEvit asturianeg e welan ur ger testeniekaet ha poellek. Evidon-me ez eo a-walc'h da lakaat anezhañ da c'her diazez. Ha ne soñj ket din e talvez ar boan da ober gant re all, keit ha ma ne vint ket testeniekaet mat, rak n'emaomp ket amañ evit sevel gerioù nevez diezhomm. Bremañ, ma fell da Wenael pe da dud all reiñ o ali amañ, n'o deus ken nemet ober. Laouen e vefen o selaou ar pezh o deus da lavaret, met n'emaomp ket o vont da gomz en o lec'h, neketa ? Baleer (kaozeal) 2 Ebr 2017 da 23:48 (UTC)\nEn niverenn 538 eus Ya!, er bajenn "Gant al lennerien", e c'haller lenn ur pennad dedennus-kenañ kaset gant Olier ar Mogn da rebech (gant gwir abeg) da genskriverien ar sizhunieg o dianaoudegezh e-keñver anv ar broioù koulz ha hini an annezidi anezho. Da vezañ lennet evit kompren an doare dereat da c'hoari gant ar seurt gerioù.--90.32.53.247 4 Ebr 2017 da 09:46 (UTC)\nPetra a fell deoc'h lavaret ? Ne 'm eus krouet ger ebet. An holl c'herioù am eus meneget am eus kavet « er geriadurioù » hag « e lec'hienn Ofis publik ar brezhoneg » evel ma ali Olier ar Mogn d'ober. Ha komz a ra-eñ eus an « anvioù lec'h » hag eus an « anvioù annezidi » ha neket eus an anvioù yezh, met graet em eus eveltañ : lakaet em eus war wel ur reolenn o reiñ skwerioù. Baleer (kaozeal) 4 Ebr 2017 da 11:00 (UTC)\nRet e vije kompren mat ar pennad : n'eo ket souezhus e c'houlennfe ul lenner paouez da skrivañ n'eus forzh petra a-hed hag a-dreuz, evel ma c'hoarvez e kazetennoù zo. N'eo ket evit se e vije ret lonkañ ur c'hatekiz, pa n'eus anv nemet eus klask c'hoari gant furnezh. Ur gudenn all a sav pa fell da lod kompren n'eus furnezh nemet ganto o-unan. 193.49.222.23 4 Ebr 2017 da 13:14 (UTC)\nN'eus ster kuzh ebet : diskred a zo da gaout war ar pezh a gaver e kazetennoù 'zo (evel bet adlavaret uhelikoc'h), Ya! en o zouez. N'em eus ket roet da grediñ ho poa krouet ar ger-mañ-ger ; diskouezet ho peus pelec'h e oa bet kavet an hini "asturianeg" ganeoc'h ha ne gavan abeg ebet e se. Da c'hortoz pelec'h emañ testeniekaet "astureg" bremañ.--2.12.123.224 4 Ebr 2017 da 14:36 (UTC)\nAn anvioù yezh am eus lakaet a gaver holl er geriadurioù, nemet asturianeg, kavet e Termofis ha bet implijet gant Fabien Lécuyer er gazetenn Ya ! e 2015 hag e 2016. Ar ger astureg a gaver en ur meneg « troet diwar an astureg » bet skrivet ugent vloaz zo n'ouzer ket resis gant piv : gant Gwenael Emelyanoff, pe kentoc'h gant an embanner, douetus (kazetenn Al Liamm, 1997, niv. 304). Ha moarvat emañ ar wirionez ganeoc'h : un tamm berr eo evit lavaret ez eo testeniekaet mat. Baleer (kaozeal) 4 Ebr 2017 da 22:54 (UTC)\nO koll hoc'h amzer emaoc'h, siwazh deoc'h : ne vo degaset prouenn ebet gant krouer ar ger astureg 'm eus aon. Marteze e c'hallo ar merour Fulup reiñ e ali war ar c'hraf-mañ ?--2.2.32.224 5 Ebr 2017 da 11:59 (UTC)\nAli ur merour (war un dro rener an ofis) n'en defe ket muioc'h a bouez eget hini unan all.\nDa gentañ ne blije ket ar ger da lod peogwir ne oa ket bet implijet, bremañ p'eo bet implijet n'eo ket mat peogwir eo kozh, goude peogwir n'eo ket bet dibabet gant ar geriadurourien ("a case of censorship"), ha bremañ peogwir e vije bet "krouet": an holl c'herioù a vez krouet un deiz. Un aotre ispisial digant ar pab a ranker kaout evit bout krouer? Dre chañs n'eo ket evel-se e labour ar gwir grouerien, barzhed ha skrivagnerien. Bianchi-Bihan (kaozeal) 5 Ebr 2017 da 13:23 (UTC)\n"ar geriadurourien" (sic), un "dibab" ivez a-berzh Bianchi-Bihan ?--2.2.190.67 5 Ebr 2017 da 13:39 (UTC)\nUr fazi dibardon, a c'hoarvez din evel da re all, betek d'ar re a glask chom kuzh.Bianchi-Bihan (kaozeal) 5 Ebr 2017 da 18:09 (UTC)\nKozh eo moarvat, ha n'ouzer ket re vat piv eo an aozer ivez. Gouzout a rit ervat n'eo ket trawalc'h d'un dra bezañ bet embannet ur wezh evit ma vefe ret d'al lennerien degemer anezhañ. N'eus nemet sellet ouzh an niver a fazioù a zo bet embannet betek-henn. Evit gouzout hag-eñ ez eo ar pezh a lenner ur fazi pe get, e ve dav studiañ un tamm. Ha ne zeskan netra deoc'h aze. Klasket em eus an daou dra abaoe ar penn-kentañ : c'hoant em boa da c'houzout ha testeniekaet-mat eo ar ger ha gouzout ha poellek eo. Evel-just ne servij ket kalz klask gouzout ha poellek eo ur ger ha n'eus ket dioutañ ma ne fell ket d'an den sevel gerioù nevez. Baleer (kaozeal) 5 Ebr 2017 da 14:53 (UTC)\nN'eo ket ret da lenner ebet degemer tra ebet. Met posubl eo kompren e vez dibabet gant tud all gerioù hag a vez savet gant un tamm skiant vat a-wechoù, hep ober ur groaziadeg evit ur banniel pe ul lostger muioc'h karet. Ar ger astureg zo mat, komprenus, mat pell zo. Ar peurrest zo spazherezh-laou, ha spazherien-laou a vicher a vez a-wechoù dre amañ. Bianchi-Bihan (kaozeal) 5 Ebr 2017 da 18:09 (UTC)\nNe zifennan lostger ebet. Da skarzhañ e vez al lostgerioù pa vezont implijet a-dreuz, evel er gerioù elzasianeg ha valansianeg ho peus meneget. Moarvat e soñj da lod e vez troet al lostger gallek -ien a gaver en anvioù yezh zo gant -ianeg, pa n'anavezont ket a-walc'h a anvioù yezh e brezhoneg ha pa n'ouzont ket mat penaos e vezont savet. Ne welan si ebet, neoazh, el lostgerioù brezhonek pa vezont implijet mat, ha pa vefe an hevelep re, ha ne welan abeg ebet er ger asturianeg. Lavaret ez eo «mat» pe «fall» ur ger n'eo nemet ur savboent, met drol e c'haller kavout un anv yezh savet diwar anv ur bobl na gomze nag ar yezh-se, nag ur yezh vamm anezhi alkent. Ha pa zivi an arguzennoù e ve gwell chom a sav a-raok ma tispakfe kunujennoù. Plijout a ra deoc'h klask poell, met betek ur serten poent hepken, war a gomprenan. Ho tigarez, me ho ped, ma 'm eus soñjet re bell evidoc'h. Gouzout a-walc'h a rit ne 'm eus ket lavaret e oa dav skarzhañ astureg hag am eus adlakaet er pennad kerkent ha ma oa bet roet ur brouenn eus e implij (dre fazi em boa lakaet un i re). Kavout a rae din e tegouezhe gwelloc'h da c'her diazez ar ger asturianeg, hag a zo ivez an hini bet dibabet e Termofis, ha netra ken. Ho tigarez, ur wezh ouzhpenn, evit bezañ lakaet ar gaoz war an Ofis, ma tisplij deoc'h ar yezhoniourien hag an droourien a-vicher hag a c'hall studiañ an traoù re bizh a-wezhioù. Evidon-me ez eo gwell e ve gouizieien o priziañ ar gerioù nevez eget ma ve sanket er yezh gerioù savet ne vern pe vod. Ar re-se a c'hall en em vankout ivez evel-just, met komz a c'haller gante bepred ha lavaret dezhe pa vez un dra bennak a-dreuz. Setu m'eo bet graet tro ar c'hraf-mañ, da 'm soñj. Ne gomzin ket eus an dibab-se ken neuze, rak ar santimant displijus am eus bet e vez kemeret an divizoù ganeoc'h-c'hwi hoc'h-unan amañ. Marteze e vankfe merourien war Wikipedia hag a vefe deuet da vezañ seurt janglenn… Baleer (kaozeal) 6 Ebr 2017 da 00:34 (UTC)\nJanglenn[kemmañ ar vammenn]\nLavaret ez eo «mat» pe «fall» ur ger n'eo nemet ur savboent,\nA-du a-grenn. Rak meur a savboent a zo.\nAr brouenn 'teus roet amañ : Kavout a rae din e tegouezhe gwelloc'h da c'her diazez ar ger asturianeg'... Ur savboent eo, e-touez re all.\n... ma tisplij deoc'h ar yezhoniourien hag an droourien a-vicher hag a c'hall studiañ an traoù re bizh a-wezhioù. Se zo ur varnadenn bersonel. N'anavezan ket ar "yezhoniourien", "an droourien a vicher" a venegez pa ne roez anv ebet : ma oarez hiroc'h, e c'hallez bezañ sklaeroc'h. Brav eo laret "gouizieien", met ma n'eus anv ebet, na labour "gouiziek" ebet da ginnig, n'haller bezañ nag a-enep nag a-du.\nEr wikipedia, ar verourien a rank bezañ neptu.\nBianchi-Bihan (kaozeal) 7 Ebr 2017 da 13:19 (UTC)\nEvel-just e roan ur savboent pa lavaran «kavout a ran». Edon oc'h embann ma soñj hag o lavaret ne c'houlennin ket votadeg ebet, rak a-walc'h eo ar gaozeadenn-mañ evidon. Gouzout a ran e rank ar verourien chom neptu. Ne 'm eus ket lavaret em boa c'hoant e vefe divizet titl ar bajenn gante. Bet em eus ar respontoù am boa c'hoant da gaout : testeniekaet eo ar ger asturieg, implijet eo bet gant Gwenael Emelyanoff, ha diwar Astur e hañval bezañ savet. Ne 'm eus netra da c'hortoz ken amañ. Marteze em eus treuzkomprenet hoc'h istorioù laou ha tud a-vicher, met ne vern p'emaomp o treiñ diwar ar gaoz hag a vefe poent echuiñ bremañ. Baleer (kaozeal) 7 Ebr 2017 da 22:08 (UTC)\nDiwar petra?[kemmañ ar vammenn]\nIwerzhon (bro) → iwerzhoneg, met gall (anv-gwan) → galleg evel skos (a-g) → skoseg n'int ket anvioù pobloù.\n[…] --90.32.167.212 3 Ebr 2017 da 17:39 (UTC)\nE-barzh Geriadur brezoneg An Here (2001) e kaver […] Skos (Skosed) e-kichen Skosad (Skosiz) [p. 1436]. E-barzh geriadur glas Favereau ha geriadur Ménard, pennger français, e kaver ar furm unan Gall e-kichen ar furm lies Gallaoued (hag ar skouer ur C'hallez oa-hi a zo roet gant Favereau). Peurvuiañ e talvez furm unan an anvioù tud da anv-gwan ivez. Evit a sell ouzh an anvioù yezh e lavarfen : iwerzhon[ad] -> iwerzhoneg, gall -> galleg, skos pe skos[ad] -> skoseg, diwar pennrann an anvioù tud atav. Baleer (kaozeal) 4 Ebr 2017 da 02:29 (UTC)\nHag astureg eta, diwar ar bobl astur, evel brezhon /brezhoneg. Bianchi-Bihan (kaozeal) 4 Ebr 2017 da 04:37 (UTC)\nAmañ ( https://br.wikipedia.org/w/index.php?title=Kaozeal%3AAstureg&type=revision&diff=1744716&oldid=329800 ) e lennan : diwar anvioù-gwan e vez savet an anvioù yezhoù, s. o. Termofis. Uheloc'hik e lennan ar c'hontrol meur a wech. Bianchi-Bihan (kaozeal) 4 Ebr 2017 da 05:27 (UTC)\nSed aze ar pezh a soñjen pa 'm boa graet ar cheñchamant-se. Aet on pelloc'h gant ma studiadenn, evel m'ho peus gwelet uheloc'hik, koulz ha war ho pajenn kaozeal. Baleer (kaozeal) 4 Ebr 2017 da 08:53 (UTC)\nKentel : savet e vez an anvioù yezhoù e meur a zoare, ha n'eus ket da gondaoniñ hini anezho diwar ar gador-sarmon, evel ma karfe ober beleien-veur zo. 193.49.222.23 4 Ebr 2017 da 13:07 (UTC)\nEus peseurt doareoù emaoc'h o komz ? Ha savet gant piv ? Baleer (kaozeal) 4 Ebr 2017 da 18:01 (UTC) G.S. Evit bezañ sklaer : lakaet em boa « s. o. Termofis » peogwir ez eo ar ger asturianeg a gaver e Termofis, ne felle ket din lavaret ez eus bet displeget gante penaos e vez savet an anvioù yezh. Baleer (kaozeal) 4 Ebr 2017 da 18:35 (UTC)\nGwelet a ran anvioù yezh savet diwar pennrann an anvioù tud dre vras : arab -> arabed, brezhon -> brezhoneg, gall -> galleg, gresian -> gresianeg, iwerzhon[ad] -> iwerzhoneg, galiz[ad] -> galizeg, kastillhan -> kastilhaneg, leon[ad] -> leoneg, spagnol -> spagnoleg, turk -> turkeg, hag all hag all. A-wezhioù e klot ar bennrann-se gant anv ar vro, evel iwerzhon- ha leon-, met ne dalvez ket ez eo savet anv ar yezh diwarnañ evit kelo. Da grediñ ez eus n'eo ket e gwirionez :\npa vez disheñvel pennrann anv ar bobl diouzh hini ar vro ez eo war hini ar bobl ez eo savet anv ar yezh : euskar[ad] -> euskareg (Euskadi), Roman (-ed) -> romaneg (Roumania) ;\npa vez ur [j], glebiadur ar bennrann, e hañval bezañ degaset gant al lostger -ad avat, da sk. berber -> berbereg, hogen : tregeri[ad] -> tregerieg (ha neket Treger -> *tregereg).\nDibaot eo an nemedennoù 'm eus aon. Baleer (kaozeal) 5 Ebr 2017 da 11:09 (UTC)\nN'eus reolenn ebet, n'eus nemet boazioù, ha boazioù kozh.\nAr glebiadur n'eus reolenn bet anezhañ. Dre vras e c'hoarvez alies da "r" bezañ "glebiet" : met alies n'eo ket bep taol, ha laret e vez revrioù ha revrad. Ma vefe ur reolenn e ve ret ober gant euskarieg, evel tregerieg. Met tregerieg n'eo nemet ur boaz, ha tregereg ne vefe ket "falloc"h : divoasoc'h, netra ken. Kleñved ar reoliañ zo ur vosenn, gwriziennet don e skolioù gall ar reolierien. Bianchi-Bihan (kaozeal) 5 Ebr 2017 da 12:52 (UTC)\nKavout a raer : euskar[ad] -> euskareg. N'eus nemedenn ebet aze. Komz a ran eus ar mod ma vez savet an anvioù yezh ha neket eus reolenn ar glebiadur a-raok al lostger -ad. Sur a-walc'h n'eus nemet boazioù evit ar glebiadur-se evel ma lavarit. Tremenet eo an amzer ma kreded ne oa reolenn ebet er yezhoù ha ma soñjed ne oa nemet boazioù dre vras. Evit gouzout hag-eñ ez eus ur reolenn n'eus nemet dastum skouerioù, ha keñveriañ. Arabat kemmeskañ kevadegezh ha treadegezh. Dav eo gouzout eus petra e tever ar ger. Da skouer, e kaver deveret peogwir e tever eus deverañ hag a ro ar bennrann dever, hogen oberiet peogwir e tever eus oberiañ hag a ro ar bennrann oberi. Lavaret n'eus nemet boazioù a vefe tremen e-kichen ar reolenn. Ha n'eus ket anv eus reoliañ aze… Baleer (kaozeal) 5 Ebr 2017 da 14:34 (UTC)\nAr reolennoù zo savet gant tud, ha lod zo prest da ijinañ reolennoù e-lec'h ma n'eus ket. N'eus reolenn ebet e levr ebet db ar glebiadur, din da c'houzout, ha revrek ha revriek, zo er geriadurioù, peogwir e larer an daou, goude ma ne vez ket gant ar memes tud marteze. Den ebet n'en deus kavet reolenn ebet ivez el liester brezhonekkomzoù ha kaozioù, keloù ha kentelioù. Er studi emañ ar furnezh, ha n'eo ket er reoliañ. Met n'eus ken 'met reiñ un tamm galloud d'un teknokrat bennak hag e vo savet reolennoù e-leizh, kontrol d'ar gomzerien zoken. Bianchi-Bihan (kaozeal) 5 Ebr 2017 da 19:01 (UTC)\nAr ger Galizad zo deuet diwar Galiza, un dibab all a oa : Galisia. Me ne vefen ket nec'het ma vefe graet gant an daou, ha galizeg ha galisieg keit ha ma karer. Ha galisianeg marteze ouzhpenn hervez da gamaraded eus Ya. Met dre abegoù relijiel n'eo ket eno ez in da glask ar Wirionez. Bianchi-Bihan (kaozeal) 5 Ebr 2017 da 19:06 (UTC)\nUr ger a zo ur ger, hag ur bennrann a zo ur bennrann. Sellit mat ouzh ar skouer am eus roet, ha diskouezit din penaos n'eus reolenn ebet aze. Baleer (kaozeal) 5 Ebr 2017 da 20:41 (UTC)\nN'eo ket an holl lostgerioù a c'hall degas ur glebiadur : da 'm soñj ne c'hoarvez ket glebiadur ebet gant -ez da skouer, met n'eo ket eus an dra-se e felle din komz. Komz a raen-me eus ha pennrannoù nad eont ket d'ober gerioù o-unan. En degouezh-se ne 'm eus ket kavet na glebiadur na dic'hlebiadur gwezh ebet, met m'ho peus-c'hwi skouerioù, roit anezhe din… Eus tregeriad e teu ar bennrann (diglok) tregeri- hag anezhañ e teu tregerieg. Eus euskarad e teu ar bennrann (diglok) euskar- hag anezhañ e teu euskareg, dres evel a c'hoarvez e displegadur ar verboù. Er skouerioù a roit-hu e tever ar gerioù eus pennrannoù a zo gerioù ivez : revr, komz, kaoz, kentel, ha neket eus ur bennrann deuet eus ur ger lostgeriet. Baleer (kaozeal) 6 Ebr 2017 da 10:42 (UTC)\nIskisat doare da soñjal: Eus tregeriad e teu ar bennrann (diglok) tregeri- hag anezhañ e teu tregerieg'. Ha neuze ... eus revriek e teu revri- hag a ro revrioù'?\nPeurvuiañ e kemerer ar gerioù Treger ha revr (ha re all loer, foer, douar, c'hoar ha me oar), ha goude e seller penaos e vez glebiet lod atav (Tregeriad), lod a-wechoù (revrioù/revrad), ha lod all (loeroù, douaroù) ne vezont ket . Ha ne groger ket da sevel ur reolenn a-raok sellout. 193.49.222.18 6 Ebr 2017 da 10:56 (UTC)\nYa, iskisat martezeadenn : revr -> revrioù ; revr -> revriek, ha mat pell zo. Perak e teufe liester revr, da lavaret eo revrioù, eus an anv-gwan revriek ? Evit an anvioù yezh ne welan nemet un displegadenn : galizad -> galiz- -> galizeg ; polonad -> polon- -> poloneg. Keñveriañ gant : deverañ -> dever- -> deveret ; oberiañ -> oberi- -> oberiet. Hoc'h aliañ a ran da adlenn aketusoc'h ar pezh am eus skrivet a-zivout ar glebiadur. Baleer (kaozeal) 6 Ebr 2017 da 23:11 (UTC)\nrevr -> revrioù ; revr -> revriek, ha mat pell zo. Fentus. Revrek a vez laret en droienn daoubennek-daourevrek. Ar reolenn nemeti eo homañ : a-wechoù e vez glebiet hag a-wechoù ne vez ket. Un adreolenn zo neuze : a-wechoù e vez glebiet [r], hag a-wechoù ne vez ket. Bianchi-Bihan (kaozeal) 7 Ebr 2017 da 08:25 (UTC)\nAn div furm a zo bet meneget ganeoc'h, neuze : revr -> revrek, pe revr -> revriek, evel a garoc'h. Sellit mat ouzh displegadur ar verboù ha lavarit din hag-eñ ne vez ket adkavet ar glebiadur er furmoù displeget pa vez ur glebiadur en anv-verb, ha lavarit din hag-eñ e vez ur glebiadur er furmoù displeget pa ne vez glebiadur ebet en anv-verb ivez. Ne vefe reolenn ebet ? Roit anvioù yezh a gaver enne ur glebiadur ha ne gaver ket en anv ar bobl hag anvioù yezh ha ne gaver ket enne ar glebiadur a gaver en anv ar bobl ivez. Emaon o c'hortoz ho skouerioù. Pe respontit a-gostez ma faot deoc'h, met n'aimp ket gwall bell evel-se. Baleer (kaozeal) 7 Ebr 2017 da 12:27 (UTC)\nMat eo, lakit reolennoù e-lec'h 'peus c'hoant, met na c'hortozit ket kement brezhoneger zo da heulier ho reolennoù personel. Bianchi-Bihan (kaozeal) 7 Ebr 2017 da 13:02 (UTC)\nSellit mat ouzh displegadurioù ar verboù er geriadurioù hag er yezhadurioù a-raok lavaret n'eus reolenn ebet ivez. Nemet ma kavit gwelloc'h na sellet nemet ouzh an degouezhioù ma n'eus reolenn ebet. Baleer (kaozeal) 7 Ebr 2017 da 13:31 (UTC)\nMa'z int merket n'eus ket anv anezho : ne roez dave ebet. N'eo ket a-walc'h lavarout emaint "er geriadurioù hag er yezhadurioù". E geriadurioù zo e kaver Latvia ha latveg, lavaroù ha lavarioù, lizheroù (hep lizherioù), paneroù ha panerioù ... e yezhadurioù zo e lenner sturin ha sturiin... temptus eo sevel reolennoù, met furnez e vefe chom hep kouezhañ en temptadur. Bianchi-Bihan (kaozeal) 7 Ebr 2017 da 13:50 (UTC)\nEr geriadur bet embannet gant Al Liamm e 2014, lakaomp. N'emañ ket an distagadur er geriadur-se, siwazh. Diaes eo gouzout hag un [i] eo pe ur [j] hervezo neuze (un [i] eo a gaver e Rusian e Geriadur brezhoneg An Here, 2001). Un nemedenn eo bepred. E Termofis e kaver latviad ha latvieg, dalc'het ar poell gante aze c'hoazh.\nMat e vefe delc'her soñj ez eus kaoz eus ur ger nevez amañ : leton (ha neket letviad) eo ar ger kozh (roet gant Gregor Rostren, ma 'm eus soñj mat eus ar pezh a gaver e Geriadur istorel ar brezhoneg), ha kavout a raer leton c'hoazh, ha letoneg, pe yezh leton, e Favereau. Ar gerioù nevez evel letviad ha letveg, pe letvieg, a vez savet gant tud gouiziek pe gouiziekoc'h. Ha lennet em eus ho mantra meur a wezh dija, met skrivit anezhañ en-dro ma ra plijadur deoc'h, pe ma soñjit e vo kendrec'husoc'h evel-se.\nEvit sturin ha sturiin n'eo nemet un afer a (reizh)skrivadur kentoc'h, emichañs, ha neket a fonologiezh, rak ne vez ket skrivet ar glebiadur dirak al lizherenn i atav. Sellit ivez ouzh ar glebiadur ha ne vez ket skrivet e trede gour unan amzer-vremañ an doare-disklêriañ hag en eil gour unan an doare-divizout er skrivadur peurunvan, hogen : sturi ha na ruzi ket (p. 233), na fizi ket ennañ (p. 266), ne fizi ket ha me a fizi (p. 270) er skrivadur skolveuriek e yezhadur Trépos (2009).\nSellit ivez ouzh ar verboù e -liañ hag e -niañ : treiñ a ra dibenn o fennrann (-li ha -ni) e -ilh hag e -gn en degouezhioù-se ha dirak ur gensonenn, evit ma vefe aesoc'h d'al lenner lakaat kemm etre [j] ha [i], ha dirak un i, kuit da lakaat daou i stok-ouzh-stok. Baleer (kaozeal) 8 Ebr 2017 da 08:20 (UTC)\nTrugarez eus ar gentel rak ne ouien ket displegañ ar verboù. 2.2.247.206 8 Ebr 2017 da 08:40 (UTC)\nN'edon e soñj degas studi ha furnez nemet da vBianchi-Bihan. Hag evit echuiñ, n'eo ket er verboù hepken ne vez ket skrivet glebiadur ar bennrann dirak an i : e-kichen ar skouer treuziñ ha ne vez ket skrivet treuziiñ e ro Kervella § 198 ar skouer neizhi (liester neizh) ha ne vez ket skrivet neizhii. Baleer (kaozeal) 8 Ebr 2017 da 20:46 (UTC)\nPerak e vije? Skrivet e vez bleiz> bleizi, neizh> neizhi, ha neizhioù, deiz>deizioù. Bianchi-Bihan (kaozeal) 9 Ebr 2017 da 12:48 (UTC)\nHa perak ne c'hellfe ket al lostger -i a verk al liester glebiañ ar bennrann ? Reolennoù all ho peus kavet bremañ ? Ma komzit eus ar mod ma vez skrivet hepken, kenkoulz e vefe neizhii evel ar furm sturiin bet meneget ganeoc'h ma vez glebiet an div bennrann. Evit ar verboù e lenner er mellad am eus meneget eus yezhadur Kervella ez eo «an i kensonenn-se», da lavaret eo ar glebiadur, «un darn eus pennrann ar verb». Setu an dave ho poa goulennet ma kavoc'h ar reolenn hag a zo koshoc'h evidon. Baleer (kaozeal) 9 Ebr 2017 da 22:42 (UTC)\nSavet eo ar ger astureg diwar Astur (ls. Astured) war a seblant. Hogen kelted e oa an Astured hervez ar pezh a zo displeget war ar bajenn Astur, met ur yezh romanek eo an asturianeg. Reishoc'h e vefe ar ger astureg evit komz eus yezh an Astured da 'm soñj. Kavout a ran gwelloc'h an anv pajenn asturianeg atav, rak ne welan si ebet er ger-se. Baleer (kaozeal) 4 Ebr 2017 da 09:46 (UTC)\nN'eo ket sur e oant Kelted hepken. Ur wech c'hoazh ne gredfen ket implij ar gerioù reizhañ ha reizhadenn evel pa vije ur reizhkredenn hag ur fals hini.193.49.222.23 4 Ebr 2017 da 13:14 (UTC)\nKelted hag Ibered, kentoc'h. An ibereg n'en deus netra da welet gant ar yezhoù romanek ivez. Baleer (kaozeal) 4 Ebr 2017 da 17:57 (UTC)\nKavet em eus kataloneg en daou c'heriadur unyezhek embannet gant An Here (1995, 2001). Er skouer-se ne c'hell dont anv ar yezh nemet eus anv ar vro Katalonia, pa gaver Katalan (ls -ed) evit ar bobl en hevelep geriadurioù. An dibennoù -ia hag -iez a hañval bezañ lostgerioù aze. Moarvat e vefe :\nAsturiez -> astur- -> astureg\nKatalonia -> katalon- -> kataloneg\nLatvia -> latv- -> latveg\nSur a-walc'h ez int gerioù nevez : da skouer e kaver katalaneg e 1963, kelaouenn Al Liamm (p. 205), meneget gant Le Gléaut en e c'heriadur (levrenn II, 1984), ha katalaneg ivez e geriadur Favereau ; letoneg eo a gaver e geriadur Favereau ha neket latveg pe latvieg. Hogen, evit ar yezhoù-se e welan muioc'h-mui :\nAsturian (ls -ed) -> asturian- -> asturianeg (Asturiez)\nKatalan (ls -ed) -> katalan- -> katalaneg (Katalonia)\nLatviad (ls -iz) -> latvi- -> latvieg (Latvia)\nErlerc'hiet e vez tamm ha tamm an anvioù yezh savet diwar an anvioù pobl ouzh ar re savet diwar an anvioù bro : ne gaver nemet asturianeg e Termofis ; kavout a raer katalaneg ha kataloneg e Termofis, daoust ma ne gaver nemet katalaneg e Yezhoù – Langues – Languages (Termbret) e 2005, ne gaver nemet katalaneg e 2012 e geriadur Ménard ; kavout a raer lavieg (latveg) e 2005 e Yezhoù – Langues – Languages (Termbret), met ne gaver nemet latvieg e Termofis bremañ. Baleer (kaozeal) 10 Ebr 2017 da 10:20 (UTC)\nDedennus. Chom a ra da c'hout piv a ra an dibaboù evit Termofis.\nPa soñjan: kelt > keltieg, er geriadurioù. Fleuriot a rae gant kelteg. Bianchi-Bihan (kaozeal) 10 Ebr 2017 da 20:35 (UTC)\nN'ouzon ket resis piv a zo e skipailh Termbret. Ne 'm eus bet tro da genskrivañ nemet gant unan dioute (ha n'eo ket war ar c'hraf-mañ). M'ho peus c'hoant da c'houzout, ar gwellañ tra d'ober a vefe goulenn digante. Da 'm soñj ez eus un doare henvoaziel da sevel an anvioù yezh hag a gavont gwelloc'h mirout. Klevet em eus lavaret e oa bet savet ar ger «keltieg» a-dreuz ivez. Ar gerioù evel hemañ ne blijent ket da Albert Boché; e glevet a reoc'h oc'h ober gant ar ger «keltek» amañ (13:00 ha 13:55). Baleer (kaozeal) 10 Ebr 2017 da 23:12 (UTC)\nGeriadurioù[kemmañ ar vammenn]\nAsturian (Asturianed) e Geriadur brezhoneg An Here, pajenn 1435.--2.12.162.207 6 Ebr 2017 da 10:19 (UTC)\nNiver komzerien ar mirandeg[kemmañ ar vammenn]\n300 000? Dre fazi eo bet roet ar sifr-mañ, moarvat. Er pennad "mirandeg" e komzer eus 5000. Da vezañ gwiriekaet ha reizhet, neuze.\nAdtapet diwar « https://br.wikipedia.org/w/index.php?title=Kaozeal:Astureg&oldid=1745662 »\nKemmoù diwezhañ degaset d'ar bajenn-mañ d'an 10 Ebr 2017, da 23:12.


Pajenn:Marigo - Buez ar Saent.djvu/404 - Wikimammenn\nPajenn:Marigo - Buez ar Saent.djvu/404\n14 viz Even.\nmet ar relegou anezàn : ha lavaret a elleur penaus ne vevas taust da dregont vloas goudese, nemet dre viracl. Quemense ne viras quet na labouras gant ur gouraich dreist-Ordinal evit silvidiguez an eneou ; hac ober a eureu quement a vad er brovinç-ze ma voe choaset evit escop a Cesaree.\nAr pastor-mâ, leun a gouraich hac a zêl, a lequeas ur cenchamant vras en e-oll escopti, hac en devoe ar gonsolation da velet o ren etouez e bobl devotion ha fervor ar gristenien guenta. Evel ne esperne nac e labour nac e boan evit distrei an heretiquet dious o errol, an ampalaer Valens, pehini a oa un heretiq obstinet, e gourdrousas d’e gac en exil. Ar sant a respontas : Da beledh e ouffet ma c’haç ? Ar bed-oll a so un exil evidon, ha ne aznavezàn nemet an eê hepguen evit ma bro. Pa fallas goudese d’an ampalaer sina an arret eus e exil, e quemeras teir bluen an eil goude he-bên, heb gallout scriva gant nicun anezo ; mæs o santout erfin e zorn o crena, e rogas ar paper hac e Iesas ar sant e peoc’h.\nErfin, goude beza composet cals a levriou habil meurbet, e pere e admirer nerz e speret, e varvas er bloaz 379, d’an oad a ur bloaz hac anter-cant.\nMaximou spirituel Sant Basil.\n1. An nep en deus ur speret humbl, en em blich o touguen ur viscamant simpl ha modest, hac a so composet ha reglet mad en e oll exterior.\n2. Disprigit ho corf, pehini so sujet d’ar maro ha d’ar gorruption ; ho pezit sourci eus hoc’h ene, pehini hepquen a so immortel.\n3. Na staguit quet ho calon ous an traou crouet, pa renquit abred pe diveat en em separi diout-o.\n4. Ec’his an id a hader a zigaç profit da nep en laca en douar, evelse ar bara pehini a lequeer e dorn ar paour a brofit da nep er ro.\n5. En em examinit alies hac en em interrogit hoc’h-unan evit gouzout petra oc’h, a belec’h oc’h deut, ha petra e viot un deiz. Pelec’h e voàn-me cant vloaz so ? E pelec’h e vezin-me e cant vloaz ac’hann ?\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/404&oldid=134526 »


Pajenn:Pompery - Quelennou var labour pe gonnidegues an douar, 1851.djvu/158 - Wikimammenn\nPajenn:Pompery - Quelennou var labour pe gonnidegues an douar, 1851.djvu/158\nAr melchen ruz zo abretoc’h evit éguilé. Né ro nemet eun droc’h, mes founus eo, ac eller lacad var e lec’h, er bloaves-zé, eun eost it-tu, betterabes pé irvinou. Ar seurt-mâ en deus an talvoudegues da Dont a ra en douarou dister.\nzont mad en douarou nostamant trempet, ha labouret é doaré ; carout a ra zoquen quentoc’h douar eun tamic scan evit douar ré grê ; couscoudé dont a ra é quement douar. Ar melchen ruz zo eun dra vad, en oc'h é droc’ha pa zeo tenner c’hoas ha pa mâ ô tigueri é blun ; mes ned eo quet couls ac ar seurt al. Pa c’hader anezâ divézatoc’h evit ar pemzec té quanta eus a vis guengolo, ez eo chançussoc’h, abalamour, dré an dousder, er maré-zé, ar melvet labouront goassoc’h ; hasta reer ta dé ada querquent a ma gasser doc’h ar pare an eost var lec’h pini a vezo laqued ; eul labour ac eun tol oguet a guempen an douar mad avoalc’h. Ada reer var dro tregont lur dré zeves arat, ha golo a reer gât ar bôt drein pé gât an oguet eguis ez eo bet discoezet bremaïc.\nAl luzem zo ar guella ac ar founussa boët loënnet alfed caout. Ar ieoten-zé pad meur a vloaves eb tanoad ; mes goulen a ra douar pinvidic ha condon, péini na zalc’h quet an dour a zindan. Nalqnet ta dont da vad en hon vro ; an dra-zé zo discoëzet avoalc’h dré meur a-ini ac hô deus essaeet, meur a vech, caout luzern. Couscoudé, dont a ra mad e craon ac é quément\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/158&oldid=141363 »


Sant-Wazeg - Wikipedia\n710 ann. (2018)\n48° 09′ 45″ Norzh\n3° 47′ 03″ Kornôg / 48.162368, -3.784059\nbihanañ 33 m — brasañ 295 m\nSant-Wazeg a zo ur gumun eus Bro-Gerne e kanton Brieg, e departamant Penn-ar-Bed, e kornôg Breizh. Emañ er vroig Dardoup.\nEmañ andon an Oded er gumun, el lec'h anvet Yeun-ar-Vouster.\nEil brezel bed: fuzuilhet eo bet Jean Le Goff, ur paotr ag ar Rezistañs a orin eus Sant-Wazeg, e Roz ar C'had (Lannejenn), d'ar 24 a viz Even 1944; barnet e oa bet d'ar marv gant lez-varn al Lu alaman er Faoued.\nKastell Rufell: ur vougev graet gant darioù maen kostezet bet savet da vare Nevezoadvezh ar Maen.\nPoull-dour e liorzh kastell Trevare.\nKastell Trevare pe "Maner Trevare": Savet e oa bet e fin an XIXvet kantved gant James de Kerjégu. Distrujet e oa bet e doenn gant bombezennoù e-kerzh an Eil Brezel-bed. E 1968 e oa bet prenet gant Kuzul-Meur Penn-ar-Bed hag adkempennet eo bet tamm-ha-tamm.\nSkluz ar Waker er ganol Naoned-Brest.\n1871 : Jean Roudot, beleg ha skrivagner brezhonek.\n(br) Sant-Wazeg war lec'hienn Geobreizh\n(fr) domani Trevare\nAdtapet diwar « https://br.wikipedia.org/w/index.php?title=Sant-Wazeg&oldid=1907327 »\nDernière modification le 23 Gou 2021, à 16:58\nKemmoù diwezhañ degaset d'ar bajenn-mañ d'an 23 Gou 2021, da 16:58.


Ar "rannvroelourien" er parlamant !\nAr « rannvroelourien » er parlamant !\nEvit ar wech gentañ ar bloaz-mañ eo bet kontet ar gannaded « rannvroelour » er votadegoù kannad. N’int ket mui « a bop seurt ». En holl e vo 10 anezho: an 3 c’hannad broadelour kors, Paul Molac e Breizh, an 3 dizalc’hour eus Polinezia, ur c’hannad dizalc’hour eus ar Guyan (Castor) ha daou all eus ar Martinik (Nadeau & Nilor).\n10 kannad n’eo ket a-walc’h evit pouezhiñ war an 567 all met un doare da ginnig ur sell nevez war ar « rannvroioù » hag ar yezhoù minorelaet e vo. Ha war sujidi zo e c’hello ar vroadelourien kavout mignoned a dra sur, al lezenn Molac da skouer a zo bet votet gant jirondined kavet en holl strolladoù politikel.\nE Bro-C’hall n’eo ket evel e Bro-Spagn : n’emañ ket ar vroadelourien e kreiz ar jeu evit ober an dizober an tuioù-gounid e Madrid.\nOkitania eo an alc’hwez evit gwir lavarout. N’eus ken nemet gant kannaded okitanour e c’hello cheñch an traoù er parlamant gall. 35 departamant az a d’ober « Okitania yezhel » (kalz brasoc’h eget ar rannvroig Okitania) ha niverus ar gannaded en departamantoù-se. E Bouches-du-Rhône, da skouer, ez eus 16 kannad, 12 er Jironde, 9 en Hérault, 9 en Alpoù ar Mor, 10 er Garonne-Uhel, … gwelet a reer splann eo dister an 37 kannad breizhad hag ar 4 kannad korsad pe karibean e-keñver an niver hollek en Okitania.\nSiwazh, gwan-tre eo ar strolladoù okitanour. Groupuskuled int ha netra ken. Hag holl anezho a zo eus an tu-kleiz pe dost, ar pezh a dalv n’int ket war-nes toullañ o hent betek ar Palez Bourbon ‘m eus aon.\nDa c’hortoz gwelloc’h, da c’hortoz dihun Okitania, e ranko ar gannaded rannvroelour ober o seizh gwellañ evit gounid bruzunoù er parlamant.\nTags : broadelourien kors, dizalc'hourien eus Martinik, kannaded rannvroelour, Palez Bourbon, parlamant, Paul Molac\n22/06/2022 11:01 à 11 h 01 min\nAn dra se n’eo ket fall evit ar Brezhoneg!


Melestradurezh: krouet e voe ar gumun e 1790 diwar ul lodenn eus parrez katolik Ploermael, he zrev Chapel-Karozh a yeas d'ober ur gumun ivez,. Gant al lezenn eus an 23 a viz Eost 1790 e voe lakaet Ploermael da benn ur c'hanton, hini Ploermael, ha da benn ur bann, hini Ploermael, nav c'hanton ennañ: Gwern-Porc'hoed, Kempenieg, Karozh, Loiad, Malastred, Maoron, Neant, Ploermael, Neant ha Serent. Gant Bonreizh Bloaz III (22 a viz Eost 1795) e voe lamet ar bannoù ha bodet e veze kuzulioù-kanton (ne chome tamm emrenerezh ebet gant kumunioù ar c'hanton). Brasaet e voe Kanton Ploermael e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet Ploermael da bennlec'h Arondisamant Ploermael krouet e 1800,.\nDekred eus ar 26 a viz Du 1790 war al le ret: embannet e voe bout mennet da nac'h al le ouzh ar Roue, ar vro hag al lezennoù gant ar person, Vavasseur e anv, tri c'hure, Josse, Dannion, Michel, pemp beleg, Besnard, Berruyer, Maubec, Gougeon ha Laval, ha gant Brouxel, aluzener an Ursulinezed.\n255 gwaz eus ar gumun a gollas o buhez abalamour d'ar brezel, d.l.e. 4,74 % eus he foblañs e 1911.\nD'an 18 a viz Even 1940 e tegouezhas al lu alaman e Ploermael.\nD'an 9 a viz Mae 1944 e kouezhas ur c'harr-nij (Seafire III marilhet LR862) eus aerlu ar Rouantelezh-Unanet (Royal Air Force) e Ploermael; e nijour a voe tapet gant an Alamaned.\n31 den eus ar gumun a varvas pa voe bombezet Ploermael gant ar Re Gevredet d'an 12 a viz Even 1944, 150 ti a voe distrujet; d'an 13 e voe bombezet Ploermael en-dro, met an holl annezidi o-doa tec'het an deiz kent; ar Re Gevredet a glaske distrujañ ar memm mirlec'h tireoul alaman er Bignon.\nD'ar 4 a viz Eost 1944 ez eas kuit an Alamaned eus Ploermael.\n15 den eus ar gumun a voe fuzuilhet gant an Alamaned e Roazhon.\nMervel a reas 18 den ag ar gumun abalamour d'ar brezel hervez monumant ar re varv hollek.\nMervel a reas ur gwaz e Maroko e 1922, unan all e Brezel Indez-Sina hag unan e Brezel Aljeria.\nE distro-skol 2021 e oa 24 skoliad enskrivet er c'hlasoù divyezhek (2,4 % eus skolidi ar gumun evit a sell ouzh ar c'hentañ derez). https://www.brezhoneg.bzh/98-kelenn.htm\nAdtapet diwar « https://br.wikipedia.org/w/index.php?title=Ploermael&oldid=1970700 »